Zezi yi ‘ngwlɛlɛ m’ɔ fin Ɲanmiɛn’n’ i nglo | Mantan\n1-3. ?Wafa sɛ yɛ be nga Zezi nin be trannin laa’n, be sɔli like ng’ɔ kleli’n nun ɔn? ?Yɛ ngue yɛ b’a wunmɛn i wlɛ ɔ?\nGBANFLƐN ng’ɔ su kle like Ɲanmiɛn ndɛ suanlɛ nin i srɛlɛ sua nun lɔ’n ti’n, sran’m be nuan w’a bo be wun. Afin be si i kpa. Ɔ suan Zezi. Be klɔ’n su lɔ yɛ ɔ ɲinnin ɔn. Yɛ lɔ yɛ ɔ yoli ajuin difuɛ’n niɔn. Atrɛkpa bɔbɔ’n, sua nga be nun wie’m be la nun’n, Zezi ukali be yɛ be kplannin ɔn. Kɔlɛ ɔ sɛli nnɛn’m be kɔmin su waka, yɛ ɔ boboli saru fa mannin be nun wie’m be fa tutuli be kacɛ. * ?Sanngɛ wafa sɛ yɛ bé sɔ́ sran sɔ m’ɔ dili ajuin laa’n, i like ng’ɔ su kle’n nun ɔn?\n2 Be nga be tieli i ndɛ’n be nuan boli be wun dan. Yɛ be usali kɛ: “?Ɔ nin i ngwlɛlɛ nga fin nin?” Sanngɛ be sieli i nzɔliɛ wie kɛ ‘Mari i wa b’ɔ ti ajuin difuɛ’n’ niɔn. (Matie 13:54-58; Mark 6:1-3) Sran sɔ mun mɔ Zezi nin be trannin laa’n, be seli be wun kɛ ‘ajuin difuɛ sɔ’n finman lika uflɛ, naan ɔ ti sran ngbɛn kɛ be sa.’ Be wunnin i wlɛ kɛ ngwlɛlɛ ndɛ yɛ ɔ fin i nuan fite ɔ, sanngɛ b’a sɔmɛn i nun. B’a wunmɛn i wlɛ kɛ ngwlɛlɛ sɔ’n fimɛn i bɔbɔ.\n3 ?Zezi nin i ngwlɛlɛ’n fin nin? Ɔ tɛli su kɛ: “N like nga n kle’n ɔ fin-man m bɔbɔ, ɔ fin sran ng’ɔ sunmannin min’n.” (Zan 7:16) Akoto Pɔlu yiyili nun kɛ Zezi “kle e ngwlɛlɛ m’ɔ fin Ɲanmiɛn’n.” (1 Korɛntfuɛ Mun 1:30, NW) Zoova i ngwlɛlɛ’n, i Wa Zezi yɛ ɔ yili i nglo kleli e ɔ. I sɔ’n ti’n, Zezi seli kɛ: “Min nin n Si e ti kun.” (Zan 10:30) ?Wafa sɛ yɛ Zezi kleli e “ngwlɛlɛ m’ɔ fin Ɲanmiɛn’n” niɔn? Maan e fa ndɛ ja nsan e fa yiyi nun.\nLike nga Zezi kleli’n\n4. (a) ?Like benin i ndɛ yɛ Zezi kannin ɔn? ?Yɛ ngue ti yɛ i ndɛ’n ti cinnjin dan ɔn? (b) ?Ngue ti yɛ i afɔtuɛ’m be kwla yo i ndɛ tiefuɛ’m be ye tra like kwlaa ɔ?\n4 I klikli’n yɛle like nga Zezi kleli’n. “Nyanmiɛn sielɛ’n” i ndɛ yɛ ɔ kannin ɔn. (Lik 4:43) I ndɛ’n ti cinnjin dan, afin Ɲanmiɛn Sielɛ’n dí junman dan kpa kun. Yɛle kɛ ɔ́ klé kɛ Ɲanmiɛn yɛ ɔ le atin sie like kwlaa ɔ. Kpɛkun i ti yɛ maan klɔ sran’m be liɛ yó ye tititi ɔ. Nanwlɛ Zezi yɛ ɔ ti ‘Abonuan, nin Sa’m be siesiefuɛ’ nga Ɲanmiɛn nuan ijɔfuɛ’m be seli kɛ ɔ́ bá’n niɔn. (Ezai 9:5) ?Kɛ sran’m be ti i afɔtuɛ mun’n, ɔ le kɛ be nuan su boman be wun? Ɔ si Ɲanmiɛn i Ndɛ’n nin i klun sa’n kpa. Ɔ si klɔ sran i nzuɛn’n kpa yɛ ɔ klo be kpa liɛ su. I sɔ’n ti yɛ i afɔtuɛ’m be kwla yo i ndɛ tiefuɛ’m be ye tra like kwlaa ɔ. Zezi i “ndɛ’n [...] maan e nyan anannganman nguan.” Be nga be fɛ i afɔtuɛ’m be su’n, bé ɲán be ti sakpasakpa.—Zan 6:68.\n5. ?Ndɛ benin wie mun yɛ Zezi kannin be oka’n su lɔ ɔ?\n5 Zezi i Ɲanmiɛn ndɛ kanlɛ oka’n su’n kle kɛ ngwlɛlɛ ng’ɔ leman wunsu’n yɛ ɔ kle sran mun ɔn. Be klɛli i ndɛ ng’ɔ kannin’n Matie 5:3—7:27 nun. Atrɛkpa’n, ɔ ijɔli miniti 20 cɛ. Sanngɛ i afɔtuɛ’m be sinman le. Andɛ nin andɛ be te di su. Zezi kannin ndɛ kpanngban. Ɔ kannin sran nin sran be klanman tranlɛ’n i ndɛ. (5:23-26, 38-42; 7:1-5, 12) Ɔ mannin sran’m be afɔtuɛ naan b’a yoman sa tɛ. (5:27-32) Ɔ kleli be like nga be ko yo naan be mɛn dilɛ’n w’a yo kpa’n. (6:19-24; 7:24-27) Sanngɛ nán ngwlɛlɛ silɛ’n i ndɛ ngbɛn yɛ ɔ kannin ɔn. Kɛ ɔ́ klé be like nga be flɛ i ngwlɛlɛ silɛ’n, ɔ tuli i bo, ɔ fali sa wie mun yiyili nun weinwein kleli be.\n6-8. (a) ?Ngue ti yɛ Zezi se e kɛ nán e koko ɔ? (b) ?Ngue yɛ ɔ kle kɛ Ɲanmiɛn yɛ ɔ mannin Zezi i ngwlɛlɛ dan sɔ’n niɔn?\n6 Kɛ ɔ ko yo naan y’a yaci ninnge mɔ e lemɛn i’n i ti kokolɛ’n, ɔ mannin e afɔtuɛ Matie ndɛ tre 6 nun. I waan: “Nán an koko ninnge bɔ an lɛ-mɛn’n ti se kɛ: ‘?Nguɛ yɛ é dí-ɔ? ?Nguɛ yɛ é nɔ́n-ɔn? Annzɛ, ?É nyán tannin nin yɛ é klá-a?’” (Ndɛ mma 25) Aliɛ’n nin tannin be ti like cinnjin man sran. Sɛ e kunndɛ kɛ é ɲán ninnge sɔ mun’n, ɔ timan tɛ. Sanngɛ Zezi waan ‘nán e koko’ be ti. * ?Ngue ti ɔ?\n7 Zezi bɔbɔ yiyili nun weinwein. ?Nán Zoova yɛ ɔ mannin e nguan nin e wunnɛn’n niɔn? ?Sɛ ɔ ti sɔ’n niɔn, ɔ kwlá manman e aliɛ naan y’a ka nguan nun? ?Yɛ ɔ kwlá manman e tannin naan y’a fa kata e wun? (Ndɛ mma 25) Asa ekun’n, Ɲanmiɛn man anunman’m be aliɛ. Ɔ man blo ijre’m be tannin be fa kata be wun. ?Sɛ ɔ yo sɔ’n niɔn, i sufuɛ mun yɛ ɔ́ yáci be lɛ ɔ? ?Ɔ su nianman be lika traman su kpɛ blu? (Ndɛ mma 26, 28-30) Ngokɔɛ kusu kwlá yoman sa fi ye. Ɔ su kwlá ukaman e afuɛ’n su bɔ kaan sa. * (Ndɛ mma 27) ?Sanngɛ é yó sɛ naan y’a yaci ngokɔɛ’n? Afɔtuɛ nga Zezi man’n yɛ ɔ o yɛ. I waan maan Ɲanmiɛn i sulɛ’n yo e cinnjin tra like kwlaa. Be kwlaa nga be yo sɔ’n, be kwla lafi su kɛ cɛn ba kun nun like ng’ɔ mian be’n, be Si m’ɔ o nglo lɔ’n fá mán be. (Ndɛ mma 33) I agualiɛ su’n, Zezi se kɛ cɛn ba kun nun like nga e miɛn i wun’n, yɛ e kunndɛ ɔ. ?Ngue ti yɛ é kókó ainman ninnge’m be ti é fá úka andɛ liɛ’n su ɔ? (Ndɛ mma 34) Atrɛkpa’n, sa nga ti yɛ e koko’n su ɲanman e le. ?Yɛ nn kokolɛ wie tre? Mɛn nga w’a kete e su yɛ nun’n, sɛ e fɛ i afɔtuɛ sɔ’n su’n, e su kokoman ngboko.\n8 Zezi mannin afɔtuɛ sɔ mun i afuɛ ko ju 2.000 yɛ. Sanngɛ andɛ nin andɛ be te yo sran ye. ?I sɔ’n kleman kɛ Ɲanmiɛn yɛ ɔ mɛnnin i ngwlɛlɛ dan sɔ’n niɔn? Maan sran’m be afɔtuɛ nga be man’n be yo kpa sɛ, sanngɛ kɛ ɔ di le nɲɔn cɛ’n, a nian ɔn, be diman su kun. Sɛ b’a kaciman be mlɔnmlɔn’n saan bé kpɛ́ be wun kan. Sanngɛ like nga Zezi kle’n maan ɔ cɛ sɛ cɛ sɛ, ɔ sinman le. Nanwlɛ, i sɔ’n boman e nuan. Afin “Nyanmiɛn ndɛ’n” yɛ Abonuan, Sa’m be siesiefuɛ sɔ’n, ɔ kan ɔn.—Zan 3:34.\nWafa nga Zezi kleli like’n\n9. ?Zezi i like klelɛ’n i su ndɛ benin yɛ sonja’m be kannin ɔn? ?Yɛ ngue ti yɛ ɔ timan ndɛ blɔlɛ ɔ?\n9 Ndɛ ja nɲɔn su’n yɛle wafa nga Zezi kleli like’n. I like klelɛ’n nun’n, ɔ yili Ɲanmiɛn i ngwlɛlɛ’n i nglo. Cɛn kun be yili sonja’m be kɛ be ko trɛ i. Sanngɛ b’a trɛmɛn i yɛ be sali be sin ɔn. Be seli kɛ: “Sran fi nian kan-man ndɛ kɛ bian nga sa le.” (Zan 7:45, 46) Nán ndɛ blɔlɛ ɔ. Zezi m’ɔ ‘ti nglo lɔfuɛ’n’ i like ng’ɔ si i yo’n, ɔ nin sa ng’ɔ si i’n, sran fi tomɛn i. (Zan 8:23) Nanwlɛ klɔ sran fi nin a kleman like kɛ i sa le. Amun e nian i like klelɛ’n i su ajalɛ tɛkɛtɛkɛ ng’ɔ fali be’n, be nun nɲɔn.\n‘Fɔ ng’ɔ tuli be’n, ɔ boli be nuan.’\n10, 11. (a) ?Ngue ti yɛ sunnzun ase nga Zezi fali be’n, be yo e ɲɛnmɛn dan ɔn? (b) ?Ngue yɛ be flɛ i ɲanndra’n niɔn? ?Yɛ ndɛ benin yɛ ɔ kle kɛ Zezi i ɲanndra’m be nin like klelɛ fata ɔ?\n10 Ɔ fa sunnzun ase kleli like. Zezi ‘kan ndɛ kleli sran mun nyanndra nun [yɛle kɛ ɔ fa sunnzun kleli be like], w’a kanman ndɛ fi a kleman be b’ɔ timan nyanndra nun ɔn.’ (Matie 13:34) Kɛ e wun wafa ng’ɔ fali ninnge nga sran’m be yo be cɛn kwlaa’n, ɔ fa kleli like’n, i sɔ’n yo e ɲɛnmɛn dan. Fie difuɛ mɔ be su lua be waka mma’n, bla mɔ be tɔn kpaun’n, ba kanngan mɔ be kan ngowa gua bo’n, jue trafuɛ mɔ be su cuɛncuɛn be lala mun’n, ɔ nin nnɛn kankanfuɛ mɔ be su kunndɛ be bua mun’n, i ndɛ tiefuɛ’m be wun i sɔ ninnge mun titi. Kɛ ɔ fa sa nga sran’m be si i’n fa wla ndɛ nanwlɛ cinnjin ng’ɔ kan’n nun’n, i sɔ’n ka be ti nun, kpɛkun ɔ kan be awlɛn’n ndɛndɛ.—Matie 11:16-19; 13:3-8, 33, 47-50; 18:12-14.\n11 Zezi buli ɲanndra fa kleli like kpɛ sunman. Ɲanndra’n ti ndɛ kpe kan m’ɔ be kan fa tu sran fɔ annzɛ be fa kle i ngwlɛlɛ ɔ. Zezi i ɲanndra’m be man e Ɲanmiɛn sulɛ’n nin e ayeliɛ’n, be su afɔtuɛ. Be bo wunlɛ timan kekle. I kusu be timan ndɛ paplaa. Ɔ maan like ng’ɔ kle’n, ɔ ka sran’m be ti nun lele. I wie yɛle ba wannzofuɛ’n i su ɲanndra ng’ɔ buli’n. Ndɛ nga i waan ɔ́ kɛ́n i trele’n, i bo wunlɛ’n timan kekle. Yɛle kɛ sɛ sran ng’ɔ kaci i sin sili Zoova’n i ayeliɛ’n yo i nsisɔ’n, naan ɔ kaci i sa’n, Zoova sí i aunnvuɛ yɛ ɔ́ sɔ́ i nun klanman ekun.—Lik 15:11-32.\n12. (a) ?Wafa sɛ yɛ Zezi usali sran’m be kosan ɔn? (b) ?Ngue yɛ Zezi yoli naan i ɲrun tanndanfuɛ’m b’a muan be nuan ɔn?\n12 Ɔ usali kosan ngwlɛlɛ su. Zezi usali i ndɛ tiefuɛ’m be kosan naan be bɔbɔ be bu akunndan be nian, naan be wun kɛ be klun akunndan’n fa ti’n, naan be bɔbɔ be fa ajalɛ. (Matie 12:24-30; 17:24-27; 22:41-46) Amun nian wafa nga Zezi tɛli Zuifu’m be Ɲanmiɛn sulɛ wafa’m be su kpɛnngbɛn’m be su’n. Kɛ be seli i kɛ ɔ kle sran ng’ɔ tuli i kɛ ɔ yo ninnge mun’n, ɔ usali be kɛ: “?Zan i batɛm b’ɔ yoli’n, Nyanmiɛn yɛ ɔ mɛnnin i atin annzɛ sran yɛ ɔ mɛnnin i atin yɛ ɔ yoli-ɔ?” Kosan sɔ’n miannin be sa naan b’a bu akunndan b’a se be bɔbɔ be afiɛn kɛ: “Sɛ e se kɛ ‘Nyanmiɛn yɛ ɔ mɛnnin i atin’n,’ ɔ́ úsa e kɛ: ‘?Sɛ ɔ ti sɔ’n, ngue ti yɛ amu’an lafi-mɛn i su-ɔ?’ Kusu, sɛ e se kɛ ‘sran yɛ ɔ mɛnnin i atin’n,’ e su fite-man nun, afin sran’m be kwlaa be bu Zan i Nyanmiɛn nuan ijɔfuɛ.” Kɛ be kpɛli be wun lele’n, be wa seli Zezi kɛ: “E si-man sran ng’ɔ mɛnnin i atin’n.” (Mark 11:27-33; Matie 21:23-27) Kosan kaan nga Zezi usɛli i lɛ’n, ɔ yoli maan b’a ɲanman ndɛ b’a kɛnmɛn i kun, kpɛkun ɔ kleli weiin kɛ be klun akunndan’n ti tɛ.\n13-15. ?Ngue ti yɛ Samari bian’n i su ɲanndra nga Zezi buli’n kle kɛ Zezi si ngwlɛlɛ ɔ?\n13 Wie liɛ’n, kɛ Zezi fá sunnzun ase mun’n, ɔ fa kosan ng’ɔ yo maan sran bu sa sin’n, ɔ fa toto nun. Cɛn kun Zuifu’m be mmla sifuɛ kun seli i kɛ ɔ kle i like ng’ɔ fata kɛ ɔ yo naan w’a ɲan anannganman nguan’n. Zezi kusu usɛli i like nga be klɛli i Moizi Mmla’n nun’n. Mmla’n waan maan be klo Ɲanmiɛn nin be wiengu. Kɛ mɔ bian’n kunndɛ kɛ be bu i sran kpa ti’n, ɔ usali Zezi kɛ: “?Wan yɛ ɔ ti n wiengu nin-ɔn?” Zezi kannin ndɛ kun fa tɛli i su. Ɔ seli i kɛ Zuifu bian kun su kɔ lika kun. Ɔ ko tɔli kodiawiefuɛ’m be nun. Be boli i lele, Kɛ ɔ ka kaan ɔ́ wú’n, yɛ be yacili i lɛ ɔ. Zuifu nɲɔn be wa fiteli i su. Kun ti Ɲanmiɛn ɲrun jranfuɛ, kpɛkun i nɲɔn su’n ti Levifuɛ. Be nun wie fi w’a niɛnmɛn i lɔ naan se kɛ ɔ́ wún i. Sanngɛ Samarifuɛ kun bɛli i liɛ. Kɛ ɔ fiteli bian’n su’n, ɔ yoli i annvɔ. Ɔ fuɛli i kannin mun yɛ ɔ fɛli i blɛblɛ lele ɔli aofuɛ sua kun nun. Ɔ yoli sɔ naan bian’n yo juejue. Kɛ Zezi wieli ndɛ’n i kan’n, ɔ usali Zuifu mmla sifuɛ’n kɛ: “?Be sran nsan sɔ’n, ɔ nyrun’n, be nun onin yɛ ɔ niannin bian b’ɔ tɔli kodiawiefuɛ’m be nun’n i lika kɛ i wiengu sran sa-a?” Ɔ lemɛn i yowlɛ, naan w’a tɛ su kɛ: “Yɛlɛ nga b’ɔ sili i aunnvuɛ’n.”—Lik 10:25-37.\n14 ?Wafa sɛ yɛ Zezi i ɲanndra sɔ’n kle kɛ ɔ si ngwlɛlɛ ɔ? Blɛ sɔ nun’n, Zuifu’m be bu i kɛ be nga be di be mmla’m be su’n, be ngunmin cɛ yɛ be ti be wiengu’n niɔn, naan Samarifuɛ’m be nunman nun wie. (Zan 4:9) ?Sɛ ɔ ti kɛ Zezi i ndɛ nun’n, Zuifu kun yɛ ɔ yoli Samarifuɛ kun i ye’n, nn b’a kaman nvle uflɛ nunfuɛ’m be wun akunndan tɛ nga be bu’n, i su sa trilili? I sɔ’n ti yɛ Zezi m’ɔ si ngwlɛlɛ’n, i bɔbɔ ɲinfu yoli maan i ndɛ’n nun’n, Samarifuɛ kun yɛ ɔ niannin Zuifu kun i lika kpa ɔ. Maan e sie i nzɔliɛ ekun kɛ sran nga Zuifu’m be bu i kɛ i yɛ ɔ ti be “wiengu’n,” ɔ kpɛli i wlɛ wunlɛ’n i wun. Afin mmla sifuɛ’n usɛli i kɛ: “?Wan yɛ ɔ ti n wiengu nin-ɔn?” Sanngɛ Zezi liɛ’n, ɔ usɛli i kɛ: ‘?Be sran nsan sɔ’n, ɔ nyrun’n, be nun onin yɛ ɔ niannin bian’n i lika kɛ i wiengu sran sa-a?’ Samari bian ng’ɔ yoli sran ye’n yɛ i ndɛ lo Zezi ɔ, nán bian nga be yoli i ye’n niɔn. Sran ng’ɔ usaman aniɛn nga sran kun kan’n naan w’a klo i’n, yɛ ɔ ti sran sɔ’n i wiengu kpakpa ɔ. Ndɛ nga Zezi ko kan naan b’a wun i sɔ liɛ’n i wlɛ weiin’n, yɛ ɔ kannin ɔn.\n15 ‘Fɔ wafa nga Zezi fa tuli be’n’ ɔ boli be nuan, kpɛkun be kunndɛli kɛ bé fá be wun bé mɛ́ntɛn i. I sɔ’n boman e nuan. (Matie 7:28, 29) I le kun liɛ’n “sran’m be yiali dan kpa.” Be kali i wun lɛ lele cɛn ba nsan, sanngɛ kusu nn aliɛ nunman be sa nun.—Mark 8:1, 2.\nWafa nga Zezi dili i mɛn’n\n16. ?Wafa sɛ yɛ Zezi kleli kɛ ngwlɛlɛ ng’ɔ fin Ɲanmiɛn’n yɛ ɔ sie i ɔ?\n16 Ndɛ ja’n i nsan su’n yɛle kɛ Zezi i mɛn dilɛ wafa’n nun’n, ɔ yili Ɲanmiɛn i ngwlɛlɛ’n i nglo ekun. Be fa ngwlɛlɛ be fa yo like, be fa uka be wun. Zaki m’ɔ ti Zezi i sɔnnzɔnfuɛ’n usali kɛ: ‘?Amun nun onin yɛ ɔ si ngwlɛlɛ ɔ?’ Yɛ i kunngba’n tɛli su kɛ: “Maan be wun i sɔ i nzuɛn kpa’n nin sa kpa ng’ɔ yo be’n nun.” (Zak 3:13) Sa nga Zezi yoli be’n be kle kɛ ngwlɛlɛ ng’ɔ fin Ɲanmiɛn’n yɛ ɔ sie i ɔ. Ɔ kleli kɛ akunndan yɛ ɔ fa yo ninnge mun ɔn. Amun e nian wafa nga i mɛn dilɛ wafa’n nun’n, ɔ nin wafa ng’ɔ nin sran’m be trannin nun’n, ɔ yili i sɔ liɛ’n i nglo’n.\n17. ?Ngue yɛ ɔ kle kɛ Zezi yoli ninnge mun sɛsɛsɛ ɔ?\n17 ?Amun siemɛn i nzɔliɛ kɛ be nga ngwlɛlɛ’n timan be kpa’n, ninnge’m be sɛsɛsɛ yolɛ’n ti kekle man be cɛn wie? Ngwlɛlɛ’n kwla uka be kpa. Zezi liɛ’n, kɛ mɔ Ɲanmiɛn i ngwlɛlɛ’n yɛ ɔ sie i ti’n ɔ yoli ninnge mun sɛsɛsɛ. Sa kwlaa nun’n, Ɲanmiɛn i junman liɛ mun yɛ be yoli i cinnjin ɔn. Jasin fɛ’n i bolɛ’n yɛ ɔ ti i junman m’ɔ dili trilili ɔ. Ɔ seli kɛ: “I sɔ’n ti yɛ n bali-ɔ.” (Mark 1:38) Nán aɲanbeun ninnge mun yɛ be yoli i cinnjin ɔn. Atrɛkpa’n, ɔ leman like kaka. (Matie 8:20) Sanngɛ nán kɛ ɔ ti sran m’ɔ kpalo like kwlakwla nga be kwla mɛn i aklunjuɛ’n niɔn. Zezi ti kɛ i Si Ɲanmiɛn m’ɔ di “aklunjuɛ” tititi’n sa. Ɔ ti sran kun mɔ i klun ti jɔwa ɔ. Kpɛkun ɔ yoli maan i wiengu’m be dili aklunjuɛ wie. (Jue Mun 104:31) Cɛn kun’n, ɔ ɔli atɔnvlɛ falɛ kun bo. Cɛn kɛ ngalɛ sa nun’n, be bo miziki, be to jue, yɛ be yiyi be ɲin su. Zezi w’a saciman be cɛn dan sɔ’n. Kɛ nzan’n wieli’n, ɔ yoli maan nzue kacili divɛn m’ɔ maan ‘be wun nyrɛn be’n.’ (Jue Mun 104:15; Zan 2:1-11) Kɛ sran’m be yiɛli i kɛ ɔ nin be wla asa’n, ɔ kplinnin su. Kpɛkun kɛ bé dí like’n, nn ɔ́ klé be Ɲanmiɛn ndɛ’n.—Lik 10:38-42; 14:1-6.\n18. ?Wafa sɛ yɛ Zezi nin i sɔnnzɔnfuɛ’m be trannin klanman ɔn?\n18 Zezi nin sran’m be trannin klanman. Kɛ m’ɔ si wafa nga klɔ sran i nzuɛn’n fa ti’n ti’n, ɔ wunnin i sɔnnzɔnfuɛ’m be nzuɛn’n i wlɛ kpa. Ɔ si kpa kɛ fɔ o be nun. Sanngɛ ɔ si kɛ be le nzuɛn kpa wie. Ɔ wunnin kɛ sran sɔ mɔ Zoova maan be bɛli i sin’n, be kwla yo like kpa. (Zan 6:44) Kannzɛ Zezi i sɔnnzɔnfuɛ’m be fɔn’n, sanngɛ ɔ kleli kɛ ɔ lafi be su. Kɛ ɔ ko yo naan w’a yi i sɔ liɛ’n i nglo’n, ɔ mannin be junman dan kun. Ɔ seli be kɛ be ko bo jasin fɛ’n. Yɛ ɔ lafili su kɛ be kwla di junman sɔ’n i kpa. (Matie 28:19, 20) Sa Nga Be Yoli’n fluwa’n kle kɛ be niannin junman sɔ’n nun dili i klanman. (Sa Nga Be Yoli’n 2:41, 42; 4:33; 5:27-32) I sɔ’n kle kɛ lafilɛ mɔ Zezi lafili be su’n, ɔ ti ngwlɛlɛ ayeliɛ.\n19. ?Ngue yɛ ɔ kle kɛ Zezi ti sran ‘wɛtɛɛ naan i anwlɛn’n ti flɔlɔ’ ɔ?\n19 Kɛ nga e fa wunnin i fluwa nga i ndɛ tre 20 nun sa’n, Biblu’n kle kɛ sran ng’ɔ si ngwlɛlɛ’n, ɔ ti wun ase kanfuɛ kpɛkun ɔ ti wɛtɛɛfuɛ. I lɛ nun’n, ajalɛ nga Zoova kle e’n, ɔ leman wunsu. ?Yɛ Zezi li? Zezi nin i sɔnnzɔnfuɛ’m be tranlɛ’n nun’n, ɔ kleli kɛ ɔ ti wun ase kanfuɛ dan. Kɛ mɔ fɔ nunmɛn i nun ti’n, ɔ le ɲrun tra be. Sanngɛ w’a yoman be finfin. I kusu’n, w’a kunndɛman kɛ ɔ́ gúa be ɲin ase naan be bu i kɛ be timan like fi, naan be kwlaman like fi yo. Yɛ kɛ be sa kwla ju lɛ’n, ɔ buli i akunndan wie. Kpɛkun kɛ be ko fɔn’n, ɔ trɛ i awlɛn be wun. (Mark 14:34-38; Zan 16:12) ?Nɛ́n i sɔ’n ti yɛ Zezi i wun yoli ba kanngan’m be fɛ’n niɔn? Kɛ be wun i’n, ɔ fa sran m’ɔ ‘ti wɛtɛɛ yɛ i anwlɛn’n ti flɔlɔ.’ I sɔ’n ti yɛ be kloli i sa ɔ.—Matie 11:29; Mark 10:13-16.\n20. ?Kɛ bla kun kpatali Zezi’n, wafa sɛ yɛ Zezi kleli kɛ i like yolɛ yoman ya ɔ?\n20 Zezi kleli kɛ ɔ ti wun ase kanfuɛ kɛ Ɲanmiɛn sa like cinnjin kpa kun nun ekun. Yɛle kɛ, sɛ sran kun nin aunnvuɛ silɛ fata’n, Zezi si i aunnvuɛ, afin i like yolɛ yoman ya. Cɛn kun’n, bla kun kpɛtɛli i kɛ ɔ yo i wa bla’n mɔ asiɛ usu’m be kle i ɲrɛnnɛn’n, i juejue. Bla sɔ’n timan Zuifu. ?Wafa sɛ yɛ Zezi tɛli i su ɔ? I klikli nun bɔbɔ’n, w’a tɛmɛn i su. I sin’n ɔ seli i kɛ Zuifu’m be ti yɛ ɔ bali ɔ, naan nán be nga be timan Zuifu’m be ti ɔ. Kpɛkun kasiɛn su’n, ɔ kannin ndɛ kunngba sɔ’n ɲanndra nun kleli bla’n. Sanngɛ bla’n kpɛtɛli i ekun. I sɔ’n kle kɛ ɔ lafi Zezi su kpa. ?Ngue yɛ Zezi yó i siɛn’n niɔn? Zezi yoli like ng’ɔ dun mmua seli kɛ ɔ su yoman’n. Yɛle kɛ ɔ yoli bla’n i wa’n i juejue. (Matie 15:21-28) ?Nán kɛ be se kɛ sran kɛn i wun ase’n yɛ ɔ o lɛ ɔ? Nán e wla fi su kɛ wun ase kanlɛ’n i su yɛ ngwlɛlɛ kpafuɛ’n taka ɔ.\n21. ?Ngue ti yɛ ɔ fata kɛ e nian Zezi i nzuɛn’n, ɔ nin wafa ng’ɔ yo i ninnge’m be su ɔ?\n21 Zezi i su ndɛ nga i akoto’m be klɛli’n ti’n, e si sran mɔ i ngwlɛlɛ liɛ’n tra sran’m be kwlaa nga be trannin asiɛ nga su’n be liɛ’n, i ndɛ ng’ɔ kannin’n ɔ nin ninnge ng’ɔ yoli be’n. I sɔ’n yo e fɛ dan. Nán e wla fi su kɛ Zezi ti kɛ i Si sa cɛ. Sɛ e nian Zezi i nzuɛn’n ɔ nin wafa ng’ɔ yoli i ninnge mun’n be su’n, é yí ngwlɛlɛ ng’ɔ fin Ɲanmiɛn su’n i nglo. Ndɛ tre ng’ɔ́ bá lɛ nun’n, é wá wún wafa nga e kwla fa ngwlɛlɛ ng’ɔ fin Ɲanmiɛn’n e nanti’n.\n^ ndɛ kpɔlɛ 1 Ajuin difuɛ nga Biblu’n kan be ndɛ’n, be kplan sua. Be bobo bia nin tabli nin anuan mun. Kpɛkun be bobo ninnge tɛkɛtɛkɛ wie mun mɔ be fa di fie su junman ɔn. Kɛ Zezi wuli m’ɔ dili afuɛ kɔe ya kun’n, bian kun mɔ be flɛ i Zistɛn Martir’n klɛli Zezi i su ndɛ kun. I waan: “Kɛ ɔ o sran’m be afiɛn’n, ɔ yoli ajuin difuɛ. Yɛle kɛ ɔ boboli saru yɛ ɔ sɛli nnɛn’m be kɔmin su waka.”\n^ ndɛ kpɔlɛ 6 Ndɛ mma nga be kacili i Wawle nun kɛ “an koko,” Glɛki nun’n, i bo’n yɛle kɛ “an sie amun ɲin nɲɔnnɲɔn.” Matie 6:25 nun’n, sran ng’ɔ koko sɔ’n i klun titi i, ɔ sie i ɲin nɲɔnnɲɔn, kpɛkun ɔ diman aklunjuɛ mlɔnmlɔn.\n^ ndɛ kpɔlɛ 7 Dɔɔtrɔfuɛ’m be waan ngokɔɛ’n kwla man e awlɛn ba’n nun tukpaciɛ. Ɔ kwla kpɛ e nguan’n i sin.\nNyanndra Mun 8:22-31 ?Wafa sɛ yɛ akunndanfuɛ’n i wun ndɛ ngalɛ’n nin ndɛ nga Biblu’n kɛn i Zoova i Wa kpɛn’n su’n, be kɔ sɛsɛsɛ ɔ?\nMatie 13:10-15 ?Wafa sɛ yɛ Zezi i ɲanndra ng’ɔ buli’n yili i ndɛ tiefuɛ’m be klun akunndan’n i nglo ɔ?\nZan 1:9-18 ?Ngue ti yɛ Zezi kwla yili ngwlɛlɛ ng’ɔ fin Ɲanmiɛn’n, i nglo kleli sran mun ɔn?\nZan 13:2-5, 12-17 ?Ngue yɛ Zezi yoli fa kleli i akoto mun ɔn? ?Yɛ afɔtuɛ benin yɛ i sɔ’n mannin be ɔ?


1 Corinthefue 3:15\nSannge se nga swran kun yôli'n o yra'n, wuun i sa a fua asé. I bobo ye oh nyenh i tio, sannge oh yôh ke o fin sin nun ye wa fité saa.\nSa nga bé yôli'n 27:21\nO tyee kpa é di'a liké. Ye Paul dyaô dyraan bé nyrun le o sé bé ke: Nnya mun, se o ti ke an faa nde nga n kan kléli amun Crète lo'n su'n, ke nanh man é tu é bô le'n, wuun ninngé nga'm ba satyiman, ye ya wu'an é nyrun ke nga sa.\n Sannge liké kwlaa nga laa m bu i ke o ti n liké kpa'n, sien'n Christ ti, m bu'e like fi kun. Nanwle, ke m bu min Min Christ-Jésus i sile bo n sii'n liké kpa sakpa'n ti, o man m bu'a liké'n wié fi liké. I ti man yatyi liké'n kwlaa, ke o yô nan Christ a yô n liké kpa nan min nin i ya katyi swran wunmuan'n ti, m bu liké'n kwlaa ke wla sa. Swran kpa bo n ti'n, o fi'an m bobo min nzuen'n nun mmla'n i sufale'n ti, sannge o fin Christ su bo n lafi'n. Swran kpa yôle so'n fin Nyanmien, i su bo bé lafi'n ti.\n1 Corinthefue 3:13-15\n liké nga swran kun yôli'n bé wa wuin. Afin dyole dile tyen'n nun sin man oh fitéh nglô, ye liké nga swran kun yôli'n béh fah sin gua su nian. Se liké nga swran kun fa kplannin'n o ka le'n, béh yôéh mô. Sannge se nga swran kun yôli'n o yra'n, wuun i sa a fua asé. I bobo ye oh nyenh i tio, sannge oh yôh ke o fin sin nun ye wa fité saa.\n1 Corinthefue 15:55\n«Wié, liké nga b'o man a kwla'n o ô nin? ?Wié, o dyé'n wô nin?»\n Nanh amun wla bô. Anh lafi Nyanmien su, ye anh lafi n su wié. N Si i awlô lo tranwle'n sonnin, n su kô siésié lika man amun. Se o ti'a so'n, wuun man kan klé'a amun. Se n ko nan n wié i siésié'n, mh bah m ma fa amun nan lika nga n tran lo'n, an tran lo wié.\n Nanh man nde so'n bô amun nuan, afin tyen wié lélé bé kwlaa nga bé ô ndia'n nun'n, béh tih i nen, béh fiah ndia'n nun fité. Bé nga bé yôô sa kpa'n, béh tyenh béh nyanh nguan, bé nga bé yôô sa te'n, béh tyenh, béh fah bé ko dyole difue'n i dyasu.\nSe é wu ô, se é wuman ô, é Min'n i dunman nun ye é ô leo, o man se é wu ô, se é wuman ô, é ti é Min'n lie.\n1 Thessaloniquefue 4:13-18\n Aniaan mun, é klô ke an si sa ng'o dyu bé nga bé wuli'n bé su'n, nan amun wla a bôman ke bé nga bé le'a liké bo bé fa bé wla gua su'n bé lie'n sa. Afin é lafi su ke Jésus wuli, o tyennin, o man é lafi su ke Nyanmien man bé nga bé lafi i su bo bé wuli'n bé nin Jésus béh bah. Anh nian nde nga é Min'n fa man é ke é kan klé amun'n, ke é Min'n bah'n, é bo é nyin te ô su'n, é su du'an mmua bé nga bé wuli'n bé nyrun. Ke bé ti ke swran kun kpan, bo bé ti ange kpenngben'n i nen'n, bo bé ti Nyanmien i awe'n i tele'n tye'n, kpekuun é Min'n bobo fin nyanmien su lo su dyra Christfue nga bé wuli'n, béh tyenh dun mmua é nyrun, i sin ke o kô yô so'n é nga é nyin te ô su'n, Nyanmien wa man é nin bé é su nyanmien blé'n nun, éh kôh kpa é Min'n i atin nglô lo. Ke o kô yô so'n, é nin é Min'n tranh manndimaan. I so'n ti, anh fa nde nga tyityi amun wiéngu wla.\nJésus sé i ke: Min ye n tyen swran muon, m bobo min ye bé fle min nguan nion. Swran kwlaa ng'o lafi n su'n, se o wu'n, oh nyanh nguan ékun.\n1 Corinthefue 15:54\nKe nga b'o kploman'n kô katyi ng'o ô ye'n b'o kplo'n, bo swran b'o wuman'n kô katyi swran b'o wu'n, ke o kô yô so'n, wuun nde nga bé kleli'n wa kpen su, bé klee ke: «Kwlafue'n wa kwla wié'n.»\n1 Thessaloniquefue 4:13-14\n Aniaan mun, é klô ke an si sa ng'o dyu bé nga bé wuli'n bé su'n, nan amun wla a bôman ke bé nga bé le'a liké bo bé fa bé wla gua su'n bé lie'n sa. Afin é lafi su ke Jésus wuli, o tyennin, o man é lafi su ke Nyanmien man bé nga bé lafi i su bo bé wuli'n bé nin Jésus béh bah.\nI min'n sé i ke: O ti kpa. A ti swran kpa, a ti nanwlefue, liké kaan nga n fa mannin wo'n, a yôli i kpa, i so'n ti, n kusu nh foh o sié liké dan su. Bla man é ablé.\n Ke i nuan toli'n, o sé bé ke: É dyanvue Lazare a lafi, sannge nh koh i tinngéle. I sonnzonfue'm bé sé i ke: Nannan, se o su lafi'n, wuun oh yôh dyuédyué. I wié nde ye Jésus kaan, sannge bé bu ke lafile kpakpa nde ye o kaan.\nSa nga bé yôli'n 2:29\nNnya mun, amun kafle, anh sié amun su man n kan é nannan David nde wéiin n klé amun. O wuli, bé siélii, i ndia'n te ô wa lélé nde.


Galasifuɛ Mun 4 | Online Bible | New World Translation\nGalasifuɛ Mun 4:1-31\nAmun timan kanga kun, sanngɛ amun ti Ɲanmiɛn i mma mun (1-7)\nPɔlu kokoli Galasifuɛ’m be ti (8-20)\nAgaa nin Sara be ti aenguɛ nɲɔn be nzɔliɛ (21-31)\nZerizalɛmun m’ɔ o ɲanmiɛn su lɔ’n ti e nin, yɛ ɔ timan kanga (26)\n4 Ń sé amun kɛ sɛ aja difuɛ kun te yo bakan’n, kannzɛ ɔ sie ninnge kwlaa’n ɔ nin kanga’n be ti kun. 2 Blɛ sɔ’n nun’n, sran wie’m be niɛn i su, yɛ wie’m be niɛn i ninnge’m be su lele fa ju cɛn nga i si kleli’n. 3 E kusu i nun mɔ e ti bakan’n, e yoli mɛn’n i akunndan nin i ayeliɛ’n be kanga. 4 Yɛ kɛ i blɛ’n juli sɛsɛsɛ’n, Ɲanmiɛn sunmɛnnin i Wa’n. Bla kun yɛ ɔ wuli i-ɔ. Ba sɔ’n dili mmla’n su. 5 Ɔ yoli sɔ naan Ba sɔ’n to be nga be di mmla’n su’n naan ɔ de be naan Ɲanmiɛn fa e kaci i wa. 6 Ɔ maan kɛ mɔ siɛn’n amun ti Ɲanmiɛn i mma mun’n ti’n, Ɲanmiɛn sunmɛnnin i Wa’n i wawɛ’n kɛ ɔ wa tran e awlɛn’n nun. I wawɛ sɔ’n kpan se kɛ: “Aba,* Siɛ!” 7 I sɔ’n ti’n, amun timan kanga kun, sanngɛ amun ti Ɲanmiɛn i mma mun. Yɛ sɛ amun ti Ɲanmiɛn i mma mun’n, nn amun ti i aja difuɛ wie. 8 Sanngɛ i nun nga amun siman Ɲanmiɛn’n, amun ti ninnge nga be timan ɲanmiɛn sakpa’n be kanga. 9 Siɛn’n, amun a si Ɲanmiɛn, yɛ Ɲanmiɛn w’a si amun. ?Yɛ ɔ yo sɛ ti yɛ amun su sa amun sin ko yo ninnge ngbɛnngbɛn mɔ be kwlá yoman like fi ye’n ekun-ɔn? ?Ɔ yo sɛ ti yɛ amun kunndɛ kɛ amún yó be kanga ekun-ɔn? 10 I wie yɛle kɛ amun ci cɛn nin anglo wie mun. Yɛ amun ci blɛ nin afuɛ wie mun. 11 N kunndɛman kɛ ukalɛ mɔ n miannin min ɲin n ukali amun’n, ɔ yo ngbɛn. 12 Aniaan mun, amun yaci, amun yo kɛ min sa. Afin laa’n, n kusu n ti kɛ amun sa. Amun a yoman min tɛ. 13 Amun si kɛ kpɛ klikli nga ń bó jasin fɛ’n ń klé amun’n, tukpacɛ m’ɔ tɔli min su’n ti yɛ n kwla yoli sɔ-ɔ. 14 Min tukpacɛ sɔ’n ti’n, amun fɛli. Ɔ nin i sɔ ngba’n, amun a yoman min finfin, yɛ min wun w’a yoman amun tɛ.* Sanngɛ amun sɔli min nun kɛ Ɲanmiɛn i anzi wie sa. Amun sɔli min nun kɛ Klisi Zezi sa. 15 ?Aklunjuɛ nga amun di i laa’n wo nin? Afin n lafi su kpa kɛ blɛ sɔ’n nun’n, sɛ ɔ ti kɛ amun kwla tutu amun ɲinma mun be man min’n, nn amun tutuli. 16 ?Ndɛ nanwlɛ mɔ n kan kle amun’n ti’n, m’an kaci amun kpɔfuɛ? 17 Sran wie’m be kunndɛ kɛ amun su be su, sanngɛ nán amun kpa yolɛ ti yɛ be yo sɔ-ɔ. Be waan bé yó sɔ naan amun nin min bu naan amun nin be mantan kpa. 18 Sɛ sran wie kunndɛ kpa kɛ amun su i su’n naan amun kpa yolɛ ti yɛ ɔ yo sɔ’n, ɔ ti kpa. Sanngɛ nán maan ɔ yo sɔ blɛ mɔ n wo amun wun lɛ’n i ngunmin nun. 19 Min mma kanngan mun, amun ti’n n su fɛ ekun kɛ bla wie m’ɔ su wu ba’n sa. Ń fɛ́ sɔ lele naan amun a kaci kɛ Klisi sa. 20 Sɛ ɔ ti kɛ e nin amun e kwla tran dɔ nga su naan n kan ndɛ’n i wafa uflɛ ekun n kle amun’n, ɔ́ yó min fɛ. Afin n wunman kɛ n yo amun-ɔn. 21 Min waan yoo: ?Amun mɔ amun kunndɛ kɛ amún nánti mmla’n su’n, amun a timan ndɛ nga Mmla’n kan’n? 22 I wie yɛle kɛ be klɛli i kɛ Abraamun wuli ba yasua nɲɔn. Ɔ nin afanniɛn bla’n be wuli kun, yɛ ɔ nin diewa bla’n be wuli kun. 23 Afanniɛn bla’n wuli i wa liɛ’n kɛ be fa wu ba kwlaa’n sa. Sanngɛ diewa bla’n i liɛ’n, nda mɔ Ɲanmiɛn tɛli i’n ti yɛ ɔ kwla wuli ba-ɔ. 24 Sa sɔ’m be le bo. Afin bla nɲɔn sɔ’m be ti aenguɛ nɲɔn be nzɔliɛ. Be trali aenguɛ sɔ’m be nun kun Sinai oka’n su lɔ. Agaa yɛ ɔ ti aenguɛ sɔ’n i nzɔliɛ-ɔ. Ba nga be wuli be aenguɛ sɔ’n ti’n, be ti kanga. 25 Ɔ maan Agaa ti Arabi lɔ Sinai oka’n i nzɔliɛ, yɛ ɔ ti Zerizalɛmun klɔ m’ɔ o lɛ andɛ’n i nzɔliɛ, afin Zerizalɛmun klɔ’n nin i mma’m be ti kanga. 26 Sanngɛ Zerizalɛmun m’ɔ o ɲanmiɛn su lɔ’n i liɛ’n, ɔ timan kanga, yɛ ɔ ti e nin. 27 Afin be klɛli i Ɲanmiɛn Ndɛ’n nun kɛ: “Bla klun kpanfuɛ, wɔ mɔ w’a wuman ba’n, maan ɔ klun jɔ. Wɔ mɔ w’a wunman ba wulɛ’n i ɲrɛnnɛn’n le’n, bo sro, aklunjuɛ mɔ a di’n ti. Afin bla mɔ i ngunmin wo’n, i mma’m be sɔnnin kpanngban kpa tra bla mɔ bian’n ti i liɛ’n.” 28 Aniaan mun, amun kusu amun ti kɛ Izaaki sa. Ba nga Ɲanmiɛn tali nda mɔ be wuli be’n, be yɛle amun. 29 Ba nga be wuli i kɛ be fa wu ba kwlaa sa’n, ɔ kleli kun nga Ɲanmiɛn wawɛ’n yoli maan be wuli i’n, i ɲrɛnnɛn. Kɛ dɔ nga su ɔ ti sɔ-ɔ. 30 ?Sanngɛ Ɲanmiɛn ndɛ’n se sɛ? Ɔ se kɛ: “Fuan afanniɛn talua’n nin i wa yasua’n. Afin ɔ fataman mlɔnmlɔn kɛ afanniɛn talua’n i wa yasua’n nin diewa bla’n i wa yasua’n be di aja kunngba’n.” 31 Ɔ maan aniaan mun, nán afanniɛn talua’n i wa yɛle e, sanngɛ e ti diewa bla’n i wa.\n^ Aramun aniɛn’n nun-ɔn. I bo’n yɛle “Ɔo, Siɛ!”\n^ Be kwla se ekun kɛ “amun a timan amun nuan nzue b’a guaman min wun.”\nGalasifuɛ Mun 4


Maan e tra e awlɛn e minndɛ—Zak 5:8 | Like suanlɛ liɛ\n“Amun kusu, an tra amun anwlɛn.”—ZAK 5:8.\nJUE: 78, 139\n?Ngue yɛ sran ng’ɔ trɛ i awlɛn’n yo-ɔ?\n?Ngue ti yɛ laa Ɲanmiɛn i sufuɛ nanwlɛfuɛ’m be kwla trali be awlɛn-ɔn?\n?Ngue yɛ ɔ kle kɛ Zoova nin Zezi be tra be awlɛn-ɔn?\n1, 2. (a) ?Ngue ti yɛ ɔ ju wie’n, e usa kɛ “cɛn onin ko” ɔ? (b) ?Laa Ɲanmiɛn i sufuɛ’m be wun ndɛ benin yɛ e si i m’ɔ wla e fanngan-ɔn?\n“?CƐN onin ko?” Ɲanmiɛn nuan ijɔfuɛ Abakiki yɛ ɔ usali kosan sɔ’n niɔn. Ezai kusu usali sɔ wie. (Ezai 6:11; Abakik 1:2) Kɛ Famiɛn Davidi klɛ́ Jue Mun 13, ɔ usali kosan kɛ ngalɛ’n sa kpɛ nnan. (Jue Mun 13: 2, 3) Kɛ Zezi wunnin kɛ sran’m be lafiman ndɛ ng’ɔ kan kle be’n su’n, ɔ usali kosan kɛ ngalɛ’n sa wie. (Matie 17:17) E kusu, ɔ ju wie’n, e usa kɛ: “?Cɛn onin ko?”\n2 ?Ngue ti yɛ e usa sɔ-ɔ? Wie liɛ’n, kɛ sa wie ju e su’n, annzɛ kɛ e tɔ tukpacɛ’n, annzɛ kɛ e wun kɛ e su yo oke’n, yɛ e usa sɔ-ɔ. Ɲanmiɛn Ndɛ’n waan: “Lika’n ɔ́ yó kekle.” (2 Timote 3:1) Kɛ e wun i sɔ’n, e wla bo e wun. Ɔ maan, e usa kɛ: “?Cɛn onin ko?” Kɛ e wun sa tɛtɛ nga sran’m be yo be’n, e usa sɔ wie. Kɛ e usa sɔ’n, ɔ timan tɛ. Afin, laa Zoova i sufuɛ nga be usali kosan sɔ’n, Zoova w’a buman be fɔ.\n3. ?Kɛ sa kekle tɔ e su’n, ngue yɛ ɔ fata kɛ e yo-ɔ?\n3 ?Kɛ sa kekle tɔ e su’n, ngue yɛ ɔ fata kɛ e yo naan e wla w’a boman e wun-ɔn? Ɲanmiɛn maan Zezi i sɔnnzɔnfuɛ Zaki seli kɛ: “Aniaan mun, an tra amun anwlɛn lele maan ɔ fa ju e Min’n i balɛ.” (Zak 5:7) Ɔ maan, ɔ fata kɛ e tra e awlɛn. ?Ngue yɛ sran ng’ɔ trɛ i awlɛn’n yo-ɔ? ?Wafa sɛ yɛ e kwla kle kɛ e tra e awlɛn-ɔn?\n4, 5. (a) ?Ngue yɛ sran ng’ɔ trɛ i awlɛn’n yo-ɔ? (b) ?Wafa sɛ yɛ e kwla kle kɛ e tra e awlɛn-ɔn? (c) ?Awlɛn tralɛ’n i su sunnzun ase benin yɛ Zaki fali-ɔ? (An nian desɛn ng’ɔ o kan like suanlɛ’n bo i bo lɛ’n.)\n4 Biblu’n se kɛ sa nga Ɲanmiɛn wawɛ’n maan sran yo’n i kun yɛle awlɛn tralɛ’n. Kɛ sa tɔ e su’n, Ɲanmiɛn wawɛ’n yɛ maan e kwla tra e awlɛn-ɔn. Afin, fɔ o e nun. Kɛ e tra e awlɛn’n, e kle kɛ e klo Ɲanmiɛn nin sran. Sanngɛ, sɛ e traman e awlɛn’n, e nin e wiengu mun e afiɛn sáci. (1 Korɛntfuɛ Mun 13:4; Galasifuɛ Mun 5:22) ?Ngue yɛ sran ng’ɔ trɛ i awlɛn’n yo-ɔ? Blɛ kekle nun’n, sran ng’ɔ trɛ i awlɛn’n i akunndan sannganman. (Kolɔsfuɛ Mun 1:11; Zak 1:3, 4) Asa ekun’n, ɔ nin Zoova be nanti klanman titi sa’n kwlaa nun. Kɛ sran’m be yo i sa’n, ɔ yoman be wie. Biblu’n se kɛ maan e tra e awlɛn e minndɛ. I sɔ yɛ Zak 5:7, 8 se kɛ e yo-ɔ. (An kanngan nun.)\n5 ?Ngue ti yɛ ɔ fata kɛ e tra e awlɛn e minndɛ Zoova-ɔ? Zezi i sɔnnzɔnfuɛ Zaki fali fie difuɛ’m be sunnzun ase. Fie difuɛ’m be mian be ɲin be lua be ninnge mun. Sanngɛ, be kwlá yoman naan ninnge’m be fifi ndɛndɛ. Be tra be awlɛn lele be ɲan be “fie’n su like kpakpa.” I wafa kunngba’n, kɛ é mínndɛ kɛ Zoova yo ninnge ng’ɔ seli kɛ ɔ́ yó be’n, ninnge wie’m be o lɛ mɔ e kwlá yoman be-ɔ. (Mark 13:32, 33; Sa Nga Be Yoli’n 1:7) Kɛ fie difuɛ mun sa’n, ɔ fata kɛ e tra e awlɛn e minndɛ.\n6. ?Ngue yɛ Ɲanmiɛn nuan ijɔfuɛ Mise i wun ndɛ’n kle e-ɔ?\n6 Sa wie’m be ti’n, Ɲanmiɛn nuan ijɔfuɛ Mise i wla boli i wun. I blɛ su’n, nn Akazi yɛ ɔ ti Famiɛn’n niɔn. Akazi yoli klunwifuɛ. Yɛ nvle wunmuan’n niɛnnin i ayeliɛ’n su. Biblu’n se kɛ be yoli sa tɛ’n lele be sili i “yo kekleke.” (An kanngan Mise 7:1-3 nun.) Mise si kɛ ɔ kwlá yoman naan sran’m be kaci be nzuɛn’n. ?I sɔ’n ti, ngue yɛ ɔ yoli-ɔ? Ɔ seli kɛ: “Min liɛ’n, Anannganman nyrun yɛ min nyin ta-a. Nyanmiɛn b’ɔ de min’n i su yɛ n lafi-ɔ. Min Nyanmiɛn’n ɔ́ tí min aniɛn.” (Mise 7:7) Kɛ Mise sa’n, maan e tra e awlɛn e minndɛ Zoova.\n7. ?Wafa sɛ yɛ e kwla kle kɛ e tra e awlɛn e minndɛ Zoova-ɔ?\n7 Sɛ e lafi Ɲanmiɛn su kɛ Mise sa’n, é trá e awlɛn é mínndɛ. E timan kɛ bisuafuɛ m’ɔ su minndɛ cɛn nga bé kún i’n sa. Ɔ lemɛn i yowlɛ ti yɛ ɔ minndɛ-ɔ. E liɛ’n, kɛ e tra e awlɛn e minndɛ’n, nán kɛ y’a mian ti-ɔ. E si kɛ blɛ ng’ɔ ti su nun’n, Zoova mán e anannganman nguan. I sɔ’n ti, ‘sa’n kwlaa nun e klun jɔ, e kwla tra e anwlɛn.’ (Kolɔsfuɛ Mun 1:11, 12) Sanngɛ, kɛ é mínndɛ’n, maan e nian e wun su. Nán maan e ijɔ e konviabo e se kɛ Zoova cuɛncuɛn i ja ase. Sɛ e yo sɔ’n, i klun su jɔman e wun.—Kolɔsfuɛ Mun 3:12.\nBE TRALI BE AWLƐN\n8. ?Ngue yɛ laa Ɲanmiɛn i sufuɛ nanwlɛfuɛ’m be yoli-ɔ?\n8 ?Ngue yɛ é yó naan y’a kwla tra e awlɛn-ɔn? Maan e nian laa Zoova i sufuɛ nanwlɛfuɛ’m be ayeliɛ’n su. Be trali be awlɛn be minndɛli i. (Rɔmfuɛ Mun 15:4) ?Be minndɛli lele afuɛ nɲɛ? ?Ngue ti yɛ be trali be awlɛn be minndɛli-ɔ? ?Wafa sɛ yɛ Zoova yrali be su-ɔ? Maan e bu i kwlaa sɔ’n i akunndan.\nAbraamun minndɛli afuɛ kpanngban naan b’a wu i anunman Ezau nin Zakɔbu. (An nian ndɛ kpɔlɛ 9 nin 10 be nun.)\n9, 10. ?Kɛ Zoova kannin ndɛ kleli Abraamun nin Sara’n, ɔ dili afuɛ nɲɛ naan w’a kpɛn su?\n9 Maan e kan Abraamun nin Sara be ndɛ. Be ‘lafili Ɲanmiɛn su,’ yɛ be ‘trali be anwlɛn.’ I sɔ’n ti be ɲannin “like nga [Ɲanmiɛn] waan ɔ́ fá mán be’n.” Biblu’n se kɛ, “kɛ Abraam trɛli i anwlɛn lele’n, ɔ nyannin like nga Nyanmiɛn seli kɛ ɔ́ mɛ́n i’n.” Yɛle kɛ, i anunman’m bé yó nvle dan kun. (Ebre Mun 7:14) ?Ngue ti yɛ ɔ fata kɛ Abraamun trɛ i awlɛn-ɔn? Afin, ndɛ nga Zoova kannin’n, ɔ́ cɛ́ naan w’a kpɛn su. Afuɛ 1943, Nizan i le 14, ka naan Klistfuɛ’m be blɛ’n w’a ju’n, Abraamun fali sara, ɔ nin be awlo’n nun sran’m be kpɛli Efrati nzue’n. Yɛ be juli mɛn nga Ɲanmiɛn seli kɛ ɔ́ fá mɛ́n i nin i anunman mun’n i nun lɔ. Sanngɛ, Abraamun minndɛli lele afuɛ 25 naan Sara w’a wu Izaaki. Kpɛkun, afuɛ 60 sinnin naan b’a wu i anunman Ezau nin Zakɔbu.—Ebre Mun 11:9.\n10 ?Mɛn nga Ɲanmiɛn kɛnnin i ndɛ’n, Abraamun ɲɛnnin i? Biblu’n se kɛ: “W’a mɛn-mɛn i asiɛ bɔ kaan sa mɛn sɔ’n nun b’ɔ́ trán su-ɔ. Kɛ ɔ nin a nyan-man ba’n, ɔ seli i kɛ ɔ́ fá mɛn sɔ’n mɛ́n i nin i anunman mun.” (Sa Nga Be Yoli’n 7:5) Kɛ Abraamun kpɛli Efrati nzue’n, afuɛ 430 sinnin naan i anunman’m b’a kaci nvle dan kun. Nvle sɔ’n yɛ ɔ́ kó trán mɛn nga Ɲanmiɛn seli Abraamun kɛ ɔ́ fá mɛ́n i’n nun-ɔn.—Ezipt Lɔ Tulɛ 12:40-42; Galasifuɛ Mun 3:17.\n11. (a) ?Ngue ti yɛ Abraamun trɛli i awlɛn minndɛli-ɔ? (b) ?Ngue ti yɛ ɔ́ wá wún kɛ w’a trɛmɛn i awlɛn ngbɛn-ɔn?\n11 Abraamun lafili su kɛ ndɛ nga Zoova kannin’n, ɔ́ kpɛ́n su. I sɔ’n ti, ɔ trɛli i awlɛn minndɛli. (An kanngan Ebre Mun 11:8-12 nun.) Ndɛ nga Zoova kannin be’n, be kwlaa b’a kpɛnman su Abraamun i ɲin su. Ɔ nin i sɔ ngba’n, i klun jɔli. Kɛ asiɛ’n wá kácí lika klanman mɔ Zoova wá cɛ́n i’n, i klun wá jɔ́ dan. Ɔ́ wá wún kɛ be klɛli i bɔbɔ nin i awlofuɛ’m be wun ndɛ sieli i Biblu’n nun. I sɔ’n bó i nuan dan. * (An nian nzɔliɛ’n i su ndɛ’n.) Asa ekun’n, ɔ́ wá sí kɛ i ɲin m’ɔ yili Zoova ti’n, Zoova yrɛli i su. Yɛle kɛ, ɔ yoli Mɛsi mɔ Zoova seli kɛ ɔ́ bá’n i nannan. I sɔ’n wá yó i fɛ dan wie. Blɛ sɔ nun’n, Abraamun wún kɛ i awlɛn m’ɔ trali minndɛli’n, w’a kaman ngbɛn.\n12, 13. (a) ?Ngue ti yɛ ɔ fata kɛ Zozɛfu trɛ i awlɛn-ɔn? (b) ?Ajalɛ kpa benin yɛ Zozɛfu kle e-ɔ?\n12 Abraamun i anunman Zozɛfu trɛli i awlɛn minndɛli Zoova wie. I niaan’m be yoli i sa tɛ kpa. Yɛle kɛ, i nun m’ɔ le afuɛ 17, be yoli i atɛ. Ɔ maan, ɔ ko dili kanga. I sin’n, i min’n i yi’n tɔnnin i suɛn kɛ i waan ɔ́ tɔ́ i gblu. I sɔ’n ti, be wlɛli i bisua. (Bo Bolɛ 39:11-20; Jue Mun 105:17, 18) Zozɛfu ti Ɲanmiɛn i sufuɛ kpa. Sanngɛ, ɔ wunnin ɲrɛnnɛn trilili. Kɛ afuɛ 13 sinnin’n, yɛ w’a wunman ɲrɛnnɛn kun-ɔn. Yɛle kɛ, ɔ fin bisua fiteli. Kpɛkun, ɔ yoli Ezipti mɛn’n nun sran dan kun.—Bo Bolɛ 41:14, 37-43; Sa Nga Be Yoli’n 7:9, 10.\nZozɛfu si kɛ Ɲanmiɛn m’ɔ lafiman’n, ɔ wun sa ng’ɔ o i su’n, naan sɛ ɔ trɛ i awlɛn’n ɔ su yomɛn i nsisɔ.\n13 ?Kɛ Zozɛfu wún ɲrɛnnɛn’n, ɔ fɛli i ya’n guali Zoova su? ?Ɔ buli i kɛ Zoova w’a yi i blo? Cɛcɛ. Ɔ lafili Zoova su, yɛ ɔ trɛli i awlɛn minndɛli i. Afin, ɔ si kɛ Zoova lafiman, naan ɔ wun sa ng’ɔ o i su’n. Ndɛ ng’ɔ kan kleli i niaan mun’n, ɔ kle sɔ weiin. Ɔ seli be kɛ: “Nán srɛ kun amun. N fa min wun n sunnzun Nyanmiɛn-ɔn ɔ yo-man ye. An guguli kɛ án yó min tɛ kpɛkuun Nyanmiɛn’n fali tɛ sɔ’n kacili ye, yɛ maan e o ye nga e o nun andɛ yɛ nun nin-ɔn, yɛ maan sran beblebe nga be fiteli nun-ɔn.” (Bo Bolɛ 50:19, 20) Zozɛfu wunnin i wlɛ kɛ sran ng’ɔ trɛ i awlɛn minndɛ Zoova’n, ɔ yomɛn i nsisɔ le.\n14, 15. (a) ?Ngue yɛ ɔ kle kɛ Davidi trɛli i awlɛn-ɔn? (b) ?Ngue ti yɛ ɔ kwla trɛli i awlɛn minndɛli Zoova-ɔ?\n14 Famiɛn Davidi kusu, sa kekle sunman be tɔli i su. I nun m’ɔ te yo gbanflɛn’n, Zoova kpɛli i kɛ ɔ yo Izraɛli famiɛn. Sanngɛ, Davidi minndɛli afuɛ lele 15 naan w’a yo Izraɛli lɔ akpasua ng’ɔ fin nun’n, i su famiɛn. (2 Samiɛl 2:3, 4) Blɛ wie nun’n, Famiɛn Saili kunndɛli kɛ ɔ́ kún i. * (An nian ja ngua lɔ nzɔliɛ’n.) I sɔ’n ti, Davidi w’a ɲɛnmɛn i bɔbɔ i awlo naan w’a tran nun. Ɔ wanndi fiali titi naan Saili w’a ɲɛnmɛn i. Ɔ wanndili ɔli nvle uflɛ nun. Yɛ ɔ fiali yɛbuɛ buɛ’m be nun aawlɛ flɛnnɛn’n nun. Kɛ cɛn kun Saili ɔli alɛ kunlɛ’n, be kunnin i. Sanngɛ, Davidi minndɛli afuɛ kɔe nso ekun naan w’a yo Izraɛli nvle wunmuan’n i su famiɛn.—2 Samiɛl 5:4, 5.\n15 ?Ngue ti yɛ Davidi kwla trɛli i awlɛn minndɛli Zoova-ɔ? Davidi bɔbɔ tɛ su Jue Mun 13 nun. I mma 2 nin 3 nun’n, ɔ usali Zoova kosan wie mun. Kpɛkun i mma 6 nun’n, ɔ seli Zoova kɛ: “N liɛ’n, ɔ klun-ufue’n su yɛ n fa min wla’n n gua-a. Sɛ n klun jɔ́ ɔ, ɔ fin delɛ bɔ a de min’n. Anannganman, ń tó jue ḿ bó ń flɛ́ wɔ sa kpa nga a yo mannin min’n ti.” Davidi si kɛ Zoova klo i, naan ɔ su yimɛn i ase. Ɔ buli wafa nga Zoova suɛnnin i bo laa’n, i akunndan. Yɛ ɔ lafili su kɛ Zoova wá yó maan i su afɛ’n wíe. Davidi si kɛ, sɛ ɔ trɛ i awlɛn minndɛ Zoova’n, ɔ su yomɛn i nsisɔ le.\nZoova su seman e kɛ e yo like nga i bɔbɔ yoman’n.\n16, 17. ?Ngue yɛ ɔ kle kɛ Ɲanmiɛn Zoova nin Zezi Klist be tra be awlɛn-ɔn?\n16 Zoova su seman e kɛ e yo like nga i bɔbɔ yoman’n. I bɔbɔ trɛ i awlɛn kpa. (An kanngan 2 Piɛr 3:9 nun.) Edɛnin fie nun lɔ’n, Satan tɔnnin Zoova i suɛn kɛ ɔ yoman sa i nuan su. Sanngɛ, w’a trɛ i awlɛn lele afuɛ akpi kpanngban kpa, naan blɛ mɔ sran kwlakwla bé bó i dunman fɛ’n, ɔ ju. Blɛ sɔ nun’n, be nga “be fa be wla guɛ i su’n” be liɛ yó ye.—Ezai 30:18.\n17 Zezi kusu trɛli i awlɛn minndɛli. I nun m’ɔ o asiɛ’n su wa’n, ɔ nantili seiin lele ɔ fa wuli. Afuɛ 33 nun’n, ɔ sɛli i sin ɲanmiɛn su lɔ. Kpɛkun, ɔ fali e ti kpɔlɛ tɛ m’ɔ yili’n i nzɔliɛ’n kleli Ɲanmiɛn. I sin’n, ɔ minndɛli lele naan afuɛ 1914 nun’n, Ɲanmiɛn w’a sie i Famiɛn. (Sa Nga Be Yoli’n 2:33-35; Ebre Mun 10:12, 13) Asa ekun’n, Zezi wá dí famiɛn afuɛ akpi naan i kpɔfuɛ’m be kwlaa b’a wie. (1 Korɛntfuɛ Mun 15:25) Zezi trɛ́ i awlɛn afuɛ kpanngban kpa. Sanngɛ, ɔ su yomɛn i nsisɔ le.\n?NGUE YƐ MAAN E KWLA TRA E AWLƐN-ƆN?\n18, 19. ?Ngue yɛ ɔ fata kɛ e yo naan y’a kwla tra e awlɛn-ɔn?\n18 Zoova kunndɛ kɛ e tra e awlɛn e minndɛ i. ?Ngue yɛ maan é kwlá trá e awlɛn-ɔn? Ɔ fata kɛ e srɛ Zoova kɛ ɔ fɛ i wawɛ’n man e. Afin, sa nga Ɲanmiɛn wawɛ’n maan sran yo’n, i kun yɛle awlɛn tralɛ’n. (Efɛzfuɛ Mun 3:16; 6:18; 1 Tɛsalonikfuɛ Mun 5:17-19) I sɔ’n ti, maan e srɛ Ɲanmiɛn kɛ ɔ fɛ i wawɛ’n man e naan e tra e awlɛn.\n19 Abraamun nin Zozɛfu, nin Davidi be trali be awlɛn be minndɛli kɛ Zoova yo like ng’ɔ seli kɛ ɔ́ yó be’n. Maan e wla kpɛn like nga ti yɛ be kwla trali be awlɛn’n i su. Yɛle kɛ, be lafili Zoova su. B’a buman be ngunmin be wun akunndan. Kɛ be trali be awlɛn’n, i bo guali kpa mannin be. Sɛ e bu i sɔ liɛ’n i akunndan’n, ɔ́ wlá e fanngan. Ɔ maan, é kwlá trá e awlɛn é mínndɛ Zoova.\n20. ?Ngue yɛ w’a fua kpa kɛ á yó-ɔ?\n20 Sa kekle’m be kwla tɔ e su. Sanngɛ, maan e tra e awlɛn e minndɛ Zoova. Ɔ ju wie’n, e usa Zoova kɛ: “?Cɛn onin ko?” (Ezai 6:11) Sanngɛ, Zoova kwla fɛ i wawɛ’n man e. Ɔ maan, e kwla kan ndɛ nga Zeremi kannin’n wie. Ɔ seli kɛ: “Anannganman ti min like kpa yɛ m’an nyɛn i-ɔ. Nga ti bɔ min wla’n ɔ o i su’n yɛ ɔ o lɛ-ɔ.”—Ngwlɛ Yilɛ 3:21, 24.\n^ ndɛ kpɔlɛ 11 Bo Bolɛ fluwa’n i nun ndɛ tre kɔe 15 be kan Abraamun i ndɛ. Asa ekun, Ɲanmiɛn Ndɛ’n i bue nga laa be klɛli i Glɛki nun’n, ɔ kan Abraamun i ndɛ kpɛ 70 tra su.\n^ ndɛ kpɔlɛ 14 Kɛ Saili yoli famiɛn afuɛ nɲɔn’n, Zoova yili i sa i su. Sanngɛ, ɔ sieli nvle’n lele afuɛ 38 yɛ ɔ wuli-ɔ.—1 Samiɛl 13:1; Sa Nga Be Yoli’n 13:21.\nE tra e awlɛn e minndɛ: E tra e awlɛn e minndɛ kɛ Zoova yo e ye. Yɛ e lafi su kɛ ɔ́ yó like ng’ɔ nin e fata’n, blɛ ng’ɔ ti su’n i nun.


Bible Verses On The Topic: Police Officers -> Additional\nAdditional: [Police Officers]\n2 Timothée 1:7\nAfin Nyanmien a fe'e i Wawe'n wa ma'an é ke é sa nyan, sannge o fe man é ke o wla é fanngan, é klô Nyanmien nin swran, ye é si ngwlele.\nSwran klôle ng'o ti dan tre i ngba'n, yele swran bo i dyanvue'n ti, o fe i wun man'n.\n«Nan oh kpadyah bé bo bé ô aôsin'n nun nin wié i fonvo nun'n, bé su,» Ye oh kléh é atin nga é sin suo éh dih aladyé'n.\nNian, n séli amun ke, nh dyranh amun sin, amunh tiah wuô nin nyannglan'm bé su, amunh kwla kpofue'n, liké fi su yô'a amun.\nYele ke Pierre nin bé kwlaa nga bé nin i ô le'n, bé nuan bô bé wun kpatra bo bé trelii'n ti.\n Kpen bé wla ke bé bu bé nga bé sié bé'n nin bé nga bé dyran bé dya nun'n bé swran, man bé nyin yi bé, sa kpa kwlaa nga bé sé bé ke bé yô'n, man bé yô. Nanh man bé kan swran wun nde, nanh man bé klô utré, man bé yatyi sa tye, man swran'n kwlaa bé wun ke bé ti weteefue.\n1 Pierre 2:13-17\n É Min'n ti, man amun nyin yi kpenngben kwlaa nga bé siéé bé'n, famien ng'o ti dan ô, se i swran ng'o sié bé, o sunman bé ke bé tu bé nga bé yô sa te'n bé fo'n, nan bé yô bé nga bé yô sa kpa'n bé mô ô. Sa nga Nyanmien klô'n yele ke an yô sa ng'o ti kpa'n. I so'n nun sinnglinfue'm bo bé wu'an sa wle'n, bé su kwla ka'an nde fi. Amuan nyan amun ti, i so'n ti, anh yô sa ng'o ti kpa'n. Nanh amun ti nyanle so'n katyi sa te, sannge man bé wun ke an ti Nyanmien i swran. Anh bu swran'n kwlaa bé swran, anh klô amun niaan Christfue mun, man amun nyin yi Nyanmien, anh bu famien'n i swran.\n Man swran'n kwlaa bé nyin ye ngbenngben mun, afin swran fi kwla di'a kpenngben bo nanh Nyanmien ye o sié io. Ye bé nga bé ô le nde bobo'n, Nyanmien ye o siéé béo. O man swran ng'o dyaô bé wun'n, wuun wa yô nyin kéklé Nyanmien su. Bé nga bé yô nyin kéklé so'n, bé kpe bé bobo bé wun sae ba. Se swran yô sa kpa'n, i klun ti'e ngbenngben'm bé nyrun, sannge swran ng'o yô sa te'n, i klun titii. ?A klô'a ke o klun titi o ngbenngben'm bé nyrun? Se a klô'e i so'n, yô sa ng'o ti kpa'n, ye béh yih o aye, afin Nyanmien man bé nian o su ye man a yô kpaa. Sannge se a yô sa te'n, mon o klun titi o. Afin Nyanmien a sié'a bé le ngben, o siéé bé le ke bé tu i klunngbo, ye bé tu swran ng'o yô sa te'n i fo. O man se amun nyin yi ngbenngben mun'n, o ti kpa. Nanh ke Nyanmien i klunngbo bo bé tu'n ngunmin tio, sannge kusu o klun lo bo a si ke se a yô soo o ti kpa'n tio. I so'n ti ye man an su l'impôt nion, afin bé nga bé su l'impôt'n man bé'n, Nyanmien ye o sié bé ke bé di dyunman so nion. Bé kale kwlaa ng'o ô amun su'n, anh tua man bé. Swran nga bé su l'impôt men'n, anh su men. Swran nga amun ninngé'm bé su sika'n ti i lie'n, anh yi men. Swran ng'o ti bo an srôé'n, anh srôé, ye ng'o ti bo an bui swran'n, anh bui swran. Nanh man swran fi kale tran amun su, san amun wiéngu klôle ye o yô ke kale sa ye o tran amun suo. Afin swran ng'o klô i wiéngu'n, wuun wa wié mmla'n kwlaa su fa. Afin ke bé sé ke: «Nanh kunnde bla o yi bô annze bian o wun bô, nanh kun swran, nanh wua, nanh mon o nyin blô o wiéngu i liké su'n,» se mmla wié ô le, se o ti se ti se ô, i kwlaa so'n bé bô i kpole sé ke: «Klô o wiéngu ke a fa klô o bobo o wun'n sa.» Swran ng'o klô i wiéngu'n, o yô'e i te, o man swran ng'o klô swran'n, wuun wa wié mmla'n kwlaa su fa. Amun bobo an si ble nga é ô nun ye'n, o man amun bo an ti ke swran b'o su lafi sa'n, amun tinngéle'n wa dyu, afin é ti nyanle'n wa mantan é kôkô a tre i nun nga é lafii Christ su'n. Lika'n wa o wié, alie'n su wa tyen! I so'n ti, man é wla sa tete nga bé fa kongue kata bé nyin yô'n bé asé, ye man é fa ale ninngé nga bé fa kun ale wia nun'n é tanndan é wun. Man é yô sa bo bé ti nanwle'n ke é ô wia klénglé kpa'n nun sa. Man é yatyi nzanbôe'n, nin nzanbôe nyôlie'n, ye bé wun wannzô yôle'n, bla nin bian kunndele'n, wlaka bôle'n, utré'n, nin swran nyin tyile'n. Anh fa é Min Jésus-Christ yô ke amun nyren sa. Nanh an bu liké nga klo swran i kônvi soe'n i akunndan ke amunh yôh.\nSe swran wunmienfue kun le ale ninngé b'o fa nien i awlô'n su'n, i ninngé'm bé satyiman.\nBé nga bé ti nda siésiéfue'n, bé lie su ti yé, afin Nyanmien wa fle bé i mma mun!\nLingala Bible 1974\n© Alliance Biblique Universelle 1974


E ti kpɔlɛ tɛ’n: Like danfuɛ’n mɔ Ɲanmiɛn mannin e’n | Biblu’n Kle\n?Ngue yɛle e ti kpɔlɛ tɛ’n?\n?Wafa sɛ yɛ be mannin i sɔ like’n niɔn?\n?E ti kpɔlɛ tɛ’n i su mmlusuɛ benin yɛ a kwla ɲɛn i ɔ?\n?Wafa sɛ yɛ a kwla kle kɛ a si su ye ɔ?\n1, 2. (a) ?Ɔ fata kɛ like nga be cɛ wɔ’n ɔ yo sɛ naan w’a yo ɔ cinnjin? (b) ?Ngue ti yɛ e kwla se kɛ e ti kpɔlɛ tɛ’n, yɛ ɔ ti like nga a kwla kunndɛ kɛ be fa cɛ wɔ’n be nun danfuɛ’n niɔn?\n?NINNGE nga be fa cɛli wɔ’n be nun cinnjin kpafuɛ’n yɛle benin? Kɛ be man sran like’n, nán like sɔ’n i gua m’ɔ cɛnnin’n ti yɛ ɔ ti cinnjin ɔn. I li bɔɔ, nán sika yɛ be fa si like nga be fa man sran’n i kpa lika’n niɔn. Sanngɛ, sɛ like nga be cɛ wɔ’n ɔ man ɔ aklunjuɛ’n, annzɛ kusu ɔ yo ɔ wun sa ye’n, nn like sɔ’n ti ɔ cinnjin kpa.\n2 Ninnge nga a kwla kunndɛ kɛ be fa cɛ wɔ’n be nun kun o lɛ m’ɔ leman wunsu ɔ. Ɔ ti like mɔ Ɲanmiɛn fali cɛli klɔ sran mun ɔn. Zoova mannin e ninnge kpanngban. Sanngɛ, ninnge nga ɔ mannin e’n be nun danfuɛ’n, yɛle i Wa Zezi Klist m’ɔ fa kpɔli e ti’n. (Kanngan Matie 20:28 nun.) Kɛ nga é wá wún i ndɛ tre nga nun’n sa’n, ninnge nga be kwla fa cɛ e’n be nun danfuɛ’n yɛle e ti kpɔlɛ tɛ’n. Afin ɔ kwla man e aklunjuɛ m’ɔ leman wunsu’n. Kpɛkun, ɔ yia ninnge nga e sa mian be wun dan kpa’n be nuan. Like dan kpafuɛ’n nga Zoova fa kle kɛ ɔ klo wɔ’n, yɛle e ti kpɔlɛ tɛ’n.\n3. ?Ngue yɛle e ti kpɔlɛ tɛ’n? ?Yɛ, kɛ ɔ ko yo naan y’a wun wafa nga e ti kpɔlɛ tɛ’n ti cinnjin kpa man e’n i wlɛ’n, ngue like yɛ ɔ fata kɛ e dun mmua wun i wlɛ ɔ?\n3 Sɛ e waan é kpɛ́ i kpo’n, é sé kɛ e ti kpɔlɛ tɛ’n yɛle like nga Zoova fa de sran mun sa tɛ’n ɔ nin wie’n be sa nun’n. (Efɛzfuɛ Mun 1:7) Sɛ e kunndɛ kɛ é wún Biblu’n nun like klelɛ sɔ’n i wlɛ’n, ɔ fata kɛ e bu sa nga ɔ tɔli Edɛni fie’n nun lɔ’n, i su akunndan e nian. Kɛ Adam yoli sa tɛ’n like nga ɔ fili i sa’n, saan sɛ e wun i wlɛ’n, yɛ é wún like nga ti yɛ e ti kpɔlɛ tɛ’n ti cɛlɛ like dan kpa’n, i wlɛ kusu ɔ.\n4. ?Adam i nguan mɔ fɔ nunman nun’n ti’n, ngue like yɛ ɔ kwla ɲɛn i ɔ?\n4 Kɛ Zoova yili Adam’n, ɔ mɛnnin i like cinnjin kpa kun. Like sɔ’n yɛle nguan mɔ fɔ nunman nun’n. Kɛ mɔ fɔ nunman Adam nun’n ti’n like ng’ɔ kwla ɲɛn i’n bu i akunndan kan nian. Ɔ su tɔman tukpaciɛ le yɛ ɔ su yoman kpɛnngbɛn, asa kusu ɔ su wuman le. I sɔ ti’n, wafa nga ɔ nin Zoova be trannin’n ɔ yoli i liɛ ngunmin. Biblu’n se kɛ Adam ti ‘Ɲanmiɛn wa.’ (Lik 3:38) Ɔ maan, wafa nga Adam nin Zoova be afiɛn mantannin kpa’n, ɔ ti kɛ wafa nga siɛ kun m’ɔ klo i wa’n be nɲɔn’n be afiɛn fa mantan kpa’n sa. Zoova nin i wa Adam m’ɔ trannin asiɛ’n su wa’n be kokoli yalɛ. Ɔ mɛnnin i junman kpa kun, kpɛkun ɔ kleli like nga ɔ kunndɛ kɛ i wa sɔ’n yo’n.—Bo Bolɛ 1:28-30; 2:16, 17.\n5. ?Kɛ Biblu’n se kɛ Ɲanmiɛn yili Adam ‘kɛ i bɔbɔ sa’n,’ i bo’n yɛle benin?\n5 Ɲanmiɛn yili Adam ‘kɛ i bɔbɔ sa.’ (Bo Bolɛ 1:27) I sɔ’n kleman kɛ Adam i wunnɛn’n ti kɛ Ɲanmiɛn liɛ’n sa. Kɛ nga e fa wunnin i fluwa nga i ndɛ tre 1 nun sa’n, Zoova ti aolia nun sran, ɔ maan be kwlá wunmɛn i. (Zan 4:24) I ti’n, Zoova leman wunnɛn kɛ e klɔ sran mun e liɛ’n sa. Ɔ maan, kɛ be se kɛ be yili Adam kɛ Ɲanmiɛn sa’n, i bo’n yɛle kɛ Adam kwla yi Ɲanmiɛn i nzuɛn kɛ sran klolɛ’n sa, ɔ nin ngwlɛlɛ’n, ɔ nin sa i nuan su yolɛ’n, ɔ nin kwlalɛ’n sa’n be nglo wie. Like cinnjin kpa kun ekun mɔ i nun’n, Adam fɛ i Si’n yɛle kɛ i bɔbɔ ɔ kwla fɛ i klunklo ajalɛ. I sɔ ti’n, Adam timan kɛ mannzin kun mɔ saan like nga be siesie i kɛ ɔ yo’n, i ngunmin cɛ yɛ ɔ kwla yo’n sa ɔ. Sanngɛ, i bɔbɔ ɔ kwla fa i klunklo ajalɛ naan w’a yo sa nga ɔ ti kpa’n annzɛ sa nga ɔ ti tɛ’n. Sɛ ɔ ti kɛ ɔ fali ajalɛ i ɲin yí Ɲanmiɛn’n, nn ɔ trannin asiɛ’n m’ɔ́ káci lika klanman’n su tititi.\n6. ?Kɛ Adam yoli ɲin kekle Ɲanmiɛn su’n, ngue like yɛ ɔ fili i sa ɔ? ?Yɛ wafa sɛ yɛ i sɔ’n kɛn i osu’n nunfuɛ mun ɔn?\n6 Nanwlɛ, kɛ Adam yoli ɲin kekle Ɲanmiɛn su’n, mɔ Ɲanmiɛn fali wie’n boli i sannzan’n, ɲrɛnnɛn dan kpa yɛ ɔ tɔli i su lɛ ɔ. Kɛ Adam yoli sa tɛ’n, i nguan mɔ fɔ nunman nun’n ɔ nin i su mmlusuɛ’n be fili i sa. (Bo Bolɛ 3:17-19) Nga m’ɔ yo ɲrɛnnɛn’n, yɛle kɛ nán Adam ngunmin yɛ nguan mɔ fɔ nunman nun’n, ɔ fili i sa ɔ. Sanngɛ, ɔ fili Adam i osu’n nunfuɛ mɔ be wa wuli be’n be sa wie. Ɲanmiɛn Ndɛ’n se kɛ: ‘Sran kun [Adam] ti yɛ sa tɛ yolɛ’n bali mɛn nun ɔn, yɛ sa tɛ sɔ’n ti yɛ maan wie’n bali ɔ. Yɛ i ti yɛ maan wie’n wo sran’m be kwlaa be su ɔ, afin be kwlaa be yo sa tɛ.’ (Rɔmfuɛ Mun 5:12) Nanwlɛ, Adam i sa tɛ’n sali e kwlaa. I sɔ ti’n, Biblu’n se kɛ ɔ ‘yoli i bɔbɔ nin i afinliɛ nunfuɛ’m be atɛ’ sa tɛ’n nin wie’n be sa nun kɛ be sie be. (Rɔmfuɛ Mun 7:14) Adam nin Ɛvu be lemɛn i yowlɛ kun, afin be ɲinfu yɛ be yoli ɲin kekle Ɲanmiɛn su ɔ. ?Sanngɛ, e mɔ e ti be afinliɛ nunfuɛ wie’n, e liɛ’n yó sɛ?\n7, 8. ?Kɛ nga Biblu’n fa kan’n sa’n, be ti kpɔlɛ’n i bo’n ti nɲɔn, yɛle benin?\n7 Zoova fali e ti kpɔlɛ tɛ’n fa deli sran mun. ?Kɛ be se kɛ be kpɔ sran ti’n i bo’n yɛle benin? Kɛ nga Biblu’n fa yiyi nun’n sa’n, be ti kpɔlɛ’n i bo’n ti nɲɔn. I klikli’n, yɛle kɛ be ti kpɔlɛ like’n yɛle like mɔ be man naan b’a de sran annzɛ like wie’n. Be kwla fa sunnzun like nga be man naan b’a yaci sran kun mɔ be trɛli i lomuɛn alɛ nun’n, i nun’n. I nɲɔn su’n, yɛle kɛ be ti kpɔlɛ like’n ɔ ti like m’ɔ nin like nga be kpɔ i ti’n be gua’n sɛ ɔ. Ɔ ti kɛ like mɔ be man fa sie i like nga be sacili i’n annzɛ sa tɛ nga be yoli sran kun’n i osu’n sa. I wie yɛle kɛ sɛ sran kun saci sran uflɛ like ɔ fata kɛ kalɛ ng’ɔ́ túa’n ɔ nin like nga ɔ sacili i’n be gua’n sɛ.\n8 ?Kalɛ dan kpa nga Adam fa yili e su’n, mɔ i ti yɛ e kacili sa tɛ yolɛ’n ɔ nin wie’n be kanga’n, wafa sɛ yɛ be kwla tannin ɔn? Maan e bu e ti kpɔlɛ tɛ mɔ Zoova yili’n, ɔ nin i su mmlusuɛ nga e kwla ɲɛn i’n be akunndan e nian.\n?WAFA SƐ YƐ ZOOVA MANNIN E TI KPƆLƐ LIKE’N NIƆN?\n9. ?Ngue like yɛ ɔ fata kɛ be fa kpɔ sran’m be ti ɔ?\n9 Kɛ mɔ nguan mɔ fɔ nunman nun’n yɛ ɔ fili sran’m be sa’n ti’n, be kwlá faman klɔ sran nguan mɔ fɔ o nun’n be siemɛn i osu. (Jue Mun 49:8, 9) Like nga ɔ mlinnin’n, ɔ nin nga be fa sie i osu’n, ɔ fata kɛ be nɲɔn’n be sɛ. I sɔ liɛ’n ɔ nin mmla nga ɔ o Ɲanmiɛn Ndɛ’n nun’n, m’ɔ kle sa i nuan su sɛsɛsɛ yolɛ’n, be kɔ likawlɛ. Mmla sɔ’n kle kɛ: “Sɛ sran kun ɔ kun sran’n, be kun i wie sie i osu.” (Mmla’n 19:21) ?I sɔ ti’n, ngue like bɔ cɛ yɛ ɔ nin nguan mɔ fɔ nunman nun’n m’ɔ fili Adam i sa’n, be kwla sɛ ɔ? Nguan uflɛ mɔ fɔ nunman nun’n, m’ɔ nin nga ɔ mlinnin’n be sɛ’n, yɛ ɔ fata kɛ be fa kpɔ sran’m be ti ɔ.—1 Timote 2:6.\n10. ?Wafa sɛ yɛ Zoova mannin e ti kpɔlɛ like’n niɔn?\n10 ?Wafa sɛ yɛ Zoova mannin e ti kpɔlɛ like’n niɔn? Aolia nun sran mɔ be ti i wa mɔ fɔ nunman be nun’n, ɔ sunmannin be nun kun asiɛ’n su wa. Sanngɛ, Zoova w’a tɔman su w’a faman aolia nun sran kun sa ngbɛn. Ɔ sunmɛnnin “i Wa kunngba’n” m’ɔ ti i awlɛn su Ba’n. (Kanngan 1 Zan 4:9, 10 nun.) Ba sɔ’n i klunklo su ɔ jasoli i tranwlɛ’n m’ɔ o ɲanmiɛn su lɔ’n nun ɔ jrali asiɛ’n su wa. (Filipfuɛ Mun 2:7) Kɛ nga e fa wunnin i fluwa nga i ndɛ tre nga ɔ sinnin icra’n nun sa’n, Zoova yoli abonuan sa kun, afin ɔ fali Ba sɔ’n i nguan’n wlɛli i Mali ku sɛ’n nun. Ɲanmiɛn wawɛ’n maan kɛ bé wú Zezi’n fɔ nunmɛn i nun. Ɔ maan w’a yoman sa tɛ’n i kanga.—Lik 1:35.\nZoova fɛli i Wa kunngba cɛ’n kpɔli e ti.\n11. ?Wafa sɛ yɛ sran kun kwla kpɔ sran kpanngban be ti ɔ?\n11 ?Wafa sɛ yɛ sran kunngba kwla kpɔ sran kpanngban be ti ɔ? ?I li bɔɔ, wafa sɛ yɛ i bo bolɛ nun sran kpanngban be kacili sa tɛ yofuɛ ɔ? Nán maan ɔ wla fi su kɛ Adam i sa tɛ yolɛ’n ti’n, nguan mɔ fɔ nunman nun’n ɔ fili i sa. Ɔ maan, ɔ kwlá fɛmɛn i sɔ like’n manman i osu’n nunfuɛ mun kun. Like nga ɔ kwla fa man be’n yɛle sa tɛ’n ɔ nin wie’n. Zezi mɔ Biblu’n flɛ i “Adam kasiɛnfuɛ’n” ɔ ɲannin nguan mɔ fɔ nunman nun’n, yɛ w’a yoman sa tɛ le. (1 Korɛntfuɛ Mun 15:45) Sɛ é kwlá sé’n, é sé kɛ Zezi sinnin Adam osu naan w’a de sran mun. Kɛ mɔ Zezi fali Ɲanmiɛn i mmla’n su lele ɔ guɛli i ti nin i bo’n, m’ɔ fɛli i nguan mɔ fɔ nunman nun’n yili tɛ’n ti’n, ɔ tuali Adam i sa tɛ’n i ti kalɛ’n. I sɔ ti’n, Zezi yoli maan Adam i osu’n nunfuɛ’m be wla kwla tran like kun su.—Rɔmfuɛ Mun 5:19; 1 Korɛntfuɛ Mun 15:21, 22.\n12. ?Kɛ be kleli Zezi ɲrɛnnɛn sanngɛ ɔ nantili ndɛnman su lele guɛli i ti nin i bo’n, i sɔ’n kle sɛ?\n12 Ɲrɛnnɛn sa kwlaa nga Zezi wunnin i ka naan w’a wu’n, Biblu’n dun mmua yiyili be nun kunngunngun. Be boli i yaya kpa nin ngble, be boboli i waka’n su, kpɛkun ɔ fɛli lele naan w’a wu. (Zan 19:1, 16-18, 30; nian ndɛ’m be bo tulɛ lika’n i nun ndɛ Like nga ti yɛ Klistfuɛ kpa’m be faman waka nda be suman Ɲanmiɛn’n nun) ?Ngue ti yɛ ɔ fata kɛ Zezi wun ɲrɛnnɛn sɔ’n niɔn? Fluwa nga i ndɛ tre uflɛ kun nun’n, é wá wún i kɛ Satan kpɛli akplowa kun ba. Akplowa ndɛ sɔ’n yɛle kɛ sɛ be kle Ɲanmiɛn i sufuɛ kun yalɛ naan ɔ wun ɲrɛnnɛn’n, ɔ su kwlá suman Ɲanmiɛn ndɛnman su kun. Kannzɛ bɔɔ be kleli Zezi i yalɛ naan ɔ wunnin ɲrɛnnɛn’n, sanngɛ ɔ yoli ndɛnmanfuɛ lele guɛli i ti nin i bo. Ɔ maan, Zezi tɛli Satan i akplowa silɛ nga ɔ kpɛli i ba’n i su klanman kpa weiin. Zezi kleli kɛ kannzɛ bɔɔ Satan yó sɛ o, sanngɛ sran mɔ fɔ nunmɛn i nun’n, mɔ i bɔbɔ kwla fɛ i klunklo ajalɛ’n, ɔ kwla nanti ndɛnman su lele guɛ i ti nin i bo. Nanwlɛ, kɛ mɔ Zoova i awlɛn su Ba’n yoli ndɛnmanfuɛ’n ti’n, ɔ maan Zoova klun jɔli i wun dan!—Nyanndra Mun 27:11.\n13. ?Wafa sɛ yɛ be kpɔli e ti ɔ?\n13 ?Wafa sɛ yɛ be kpɔli e ti ɔ? Afuɛ 33 nun Nizan anglo’n i le 14 su’n, Zoova mannin atin maan be kunnin i Wa mɔ sa tɛ kaan sa bɔnmɛn i wun’n. Ɔ maan, Zezi fɛli i nguan mɔ fɔ nunman nun’n, ɔ yili tɛ ‘kpɛ kunngba m’ɔ su yomɛn i kun’n.’ (Ebre Mun 10:10) Kɛ ɔ wuli’n, i cɛn nsan su’n Zoova cɛnnin i nguan. Ɔ maan ɔ kacili aolia nun sran. Ɲanmiɛn su lɔ’n, Zezi fɛli i nguan mɔ fɔ nunman nun’n m’ɔ fa yili tɛ’n, kleli Zoova naan ɔ́ fá kpɔ́ Adam i osu’n nunfuɛ’m be ti. (Ebre Mun 9:24) Zoova sɔli tɛ mɔ Zezi fɛli i wun yili nun kɛ ɔ ti like m’ɔ kwla de sran mun sa tɛ’n ɔ nin wie’n be sa nun ɔn.—Kanngan Rɔmfuɛ Mun 3:23, 24 nun.\n14, 15. ?Kɛ ɔ ko yo naan Ɲanmiɛn w’a ‘yaci sa tɛ nga e yoli i’n w’a cɛ e’n,’ ngue like yɛ ɔ fata kɛ e yo ɔ?\n14 Kannzɛ bɔɔ fɔ’n o e nun’n, sanngɛ e ti kpɔlɛ tɛ’n ti e kwla ɲan suyralɛ mɔ be leman be wunsu’n. Like dan kpafuɛ’n mɔ Ɲanmiɛn mannin e’n i su mmlusuɛ nga e ɲɛn i andɛ’n ɔ nin nga é ɲɛ́n i e ɲrun lɔ’n, maan e bu be su akunndan e nian.\n15 Ɲanmiɛn kwla yaci sa tɛ nga e yoli’n cɛ e. Kɛ mɔ fɔ’n nun yɛ be wuli e ti’n, sa kpa yolɛ’n timan pɔpɔ e sa nun. E ijɔlɛ’n nin e ayeliɛ’n nun’n, e ngba e fɔn. Sanngɛ, e ti kpɔlɛ tɛ mɔ Zezi yili’n ti’n Ɲanmiɛn kwla ‘yaci sa tɛ nga e yo i’n cɛ e.’ (Kolɔsfuɛ Mun 1:13, 14) Sanngɛ, kɛ ɔ ko yo naan w’a yo sɔ’n, ɔ fata kɛ e wla sa tɛ yolɛ’n i ase mlɔnmlɔn. Kpɛkun, ɔ fata kɛ e kan e wun ase e srɛ Zoova kɛ e ti kpɔlɛ tɛ nga i Wa’n yili’n ti’n, ɔ yaci sa tɛ nga e yoli’n cɛ e.—Kanngan 1 Zan 1:8, 9 nun.\n16. ?Ngue yɛ ɔ kwla yo naan kɛ e su Ɲanmiɛn’n, e klun w’a titiman e ɔ? ?Yɛ, kɛ e klun titiman e sɔ’n, i su mmlusuɛ’n yɛle benin?\n16 E klun titiman e Ɲanmiɛn ɲrun. Kɛ e ko yo sa tɛ mɔ e klun titi e’n, i sɔ’n kwla yo maan e sa sin bubu e, kpɛkun e bu i kɛ e liɛ’n e nunman sran nun kun. Sanngɛ, kannzɛ fɔ’n o e nun’n, e ti kpɔlɛ tɛ’n m’ɔ yo maan Zoova yaci sa tɛ nga e yoli’n cɛ e’n ti’n, klun ufue su Zoova yo maan e kwla su i, yɛ e klun titiman e. (Ebre Mun 9:13, 14) I sɔ’n yo maan e kwla fa e wla’n gua Zoova su, naan e nin i y’a koko yalɛ. Ɔ maan, e klun titiman e naan y’a fa e wun y’a mɛntɛn i srɛlɛ nun. (Ebre Mun 4:14-16) Kɛ e yo mɔ blɛ kwlaa nun e klun titiman e’n, i sɔ’n yo maan e wla gua ase fɔuun, kpɛkun e o sran nun, yɛ e di aklunjuɛ.\n17. ?Kɛ mɔ e dunman nun ti Zezi wuli’n, mmlusuɛ benin yɛ e kwla ɲɛn i ɔ?\n17 E wla o su kɛ é ɲán anannganman nguan asiɛ’n m’ɔ́ káci lika klanman’n su. Rɔmfuɛ Mun 6:23 se kɛ ‘sa tɛ’n i akatua’n yɛle wie.’ Ndɛ mma kunngba sɔ’n kan gua su kɛ: ‘Sanngɛ like nga Ɲanmiɛn fa cɛ e’n yɛle anannganman nguan’n mɔ be ɲɛn i e Min Zezi Klist ti’n.’ Fluwa nga i ndɛ tre 3 nun’n, e kokoli mmlusuɛ nga é ɲɛ́n i asiɛ’n m’ɔ́ káci mɛn klanman’n su’n, i su yalɛ. (Sa Nglo Yilɛ 21:3, 4) Kɛ mɔ e dunman nun ti Zezi wuli’n, i ti yɛ e ɲrun lɔ’n é kwlá ɲán mmlusuɛ kwlaa sɔ mun ɔn. Be nun wie yɛle anannganman nguan nun tranlɛ nin aunkpinndiɛ kpakpafuɛ’n. Kɛ ɔ ko yo naan y’a ɲan mmlusuɛ sɔ’n ɔ fata kɛ e kle kɛ e si e ti kpɔlɛ tɛ’n i su ye.\n?WAFA SƐ YƐ E KWLA KLE KƐ E SI YE Ɔ?\n18. ?Ngue ti yɛ e ti kpɔlɛ like mɔ Zoova mannin e’n ti’n, ɔ fata kɛ e lɛ i ase dan kpa ɔ?\n18 ?Ngue ti yɛ e ti kpɔlɛ tɛ’n ti’n, ɔ fata kɛ e la Zoova i ase dan kpa ɔ? Nanwlɛ, kɛ sran kun fɛ i blɛ’n, annzɛ ɔ miɛn i ɲin kpa annzɛ kusu ɔ saci sika naan w’a man e like’n, like nga ɔ man e sɔ’n, ɔ ti e cinnjin kpa. Kɛ e si kɛ like nga sran kun man e’n ɔ yi klolɛ m’ɔ klo e nanwlɛ su’n i nglo’n, i sɔ’n wluwlu e wun kpa. Like nga be kwla fa cɛ sran’n i nun cinnjin kpafuɛ’n yɛle e ti kpɔlɛ tɛ’n, afin Ɲanmiɛn tuli i klun mannin like’m be nun dan kpafuɛ’n naan y’a ɲɛn i sɔ like’n. Zan 3:16 se kɛ ‘Ɲanmiɛn kloli mɛn’n lele ɔ fɛ i Wa kunngba cɛ’n mannin.’ E ti kpɔlɛ tɛ’n yi klolɛ mɔ Zoova klo e’n i nglo weiin kpa. Ɔ yi klolɛ mɔ Zezi klo e’n i nglo wie, afin i klunklo su yɛ ɔ fɛli i nguan’n kpɔli e ti ɔ. (Kanngan Zan 15:13 nun.) I sɔ ti’n, ɔ fata kɛ e ti kpɔlɛ tɛ’n ɔ kle e weiin kɛ Zoova nin i Wa’n be klo e e tinuntinun.—Galasifuɛ Mun 2:20.\nWafa kun nga e kwla yi i nglo kɛ e ti kpɔlɛ like mɔ Zoova mannin’n ti’n, é lɛ́ i ase’n, yɛle Zoova i silɛ.\n19, 20. ?Wafa sɛ yɛ a kwla yi i nglo kɛ e ti kpɔlɛ like mɔ Ɲanmiɛn mannin’n ti a lɛ i ase ɔ?\n19 ?I sɔ’n ti’n, wafa sɛ yɛ a kwla yi i nglo kɛ e ti kpɔlɛ like mɔ Ɲanmiɛn mannin’n ɔ yo ɔ fɛ ɔ? Like klikli ng’ɔ fata kɛ a yo’n, suan Zoova m’ɔ ti Like Manfuɛ Dan’n i silɛ. (Zan 17:3) Biblu’n nun like suanlɛ m’ɔ taka fluwa nga ɔ o yɛ’n su’n, ɔ́ úka wɔ naan w’a si Zoova kpa. Kɛ á sí Zoova kɔ́ ɔ ɲrun’n, á kló i dan kpa trá laa’n kusu. Ɔ maan, á kúnndɛ kɛ á yó like ng’ɔ jɔ i klun’n.—1 Zan 5:3.\n20 Kle kɛ a lafi e ti kpɔlɛ tɛ mɔ Zezi yili’n su. Zezi bɔbɔ seli kɛ: ‘Sran ng’ɔ lafi Ɲanmiɛn i Wa’n su’n, ɔ le anannganman nguan.’ (Zan 3:36) ?Wafa sɛ yɛ e kwla yi i nglo kɛ e lafi Zezi su ɔ? Nán e nuan nun ngbɛn sa yɛ e kwla kle kɛ e lafi Zezi su ɔ. Zak 2:26 se kɛ, ‘sɛ sran kun se kɛ ɔ lafi Ɲanmiɛn su mɔ be wunmɛn i sɔ i nzuɛn’n nun’n, nn i Ɲanmiɛn sulafilɛ’n ti ngbɛn.’ Ɛɛn, Ɲanmiɛn sulafilɛ kpa’n i ɲin’n fite e “nzuɛn’n” annzɛ e ayeliɛ’n nun. Wafa nga e kwla kle kɛ e lafi Zezi su’n, i kun yɛle kɛ e mian e ɲin kpa e sɔnnzɔn i. Nán maan ɔ yo e nuan nun ngunmin, sanngɛ maan ɔ yo e ayeliɛ’n nun wie.—Zan 13:15.\n21, 22. (a) ?Ngue ti yɛ ɔ fata kɛ e tran e Min’n i Aliɛ’n i Cɛn dilɛ’n i bo ɔ? (b) ?Ngue yɛ ndɛ tre 6 nin 7 nga bé bá lɛ’n bé wá yíyí nun ɔn?\n21 Tran e Min’n i Aliɛ’n i Cɛn dilɛ’n i bo afuɛ nuan kwlaa nun. Afuɛ 33 nun Nizan i le 14 nun’n, Zezi kpɛli like kun yolɛ ba. Biblu’n flɛ i kɛ “e Min’n i aliɛ’n.” (1 Korɛntfuɛ Mun 11:20; Matie 26:26-28) Be flɛ i ekun kɛ Zezi i wie’n i Wla Kpɛnlɛ Cɛn. Zezi kpɛli i ba fa ukali i akoto mun nin Klistfuɛ kpa nga be sin lɔ’n bé bá’n, naan be wla kpɛn su titi kɛ, kɛ mɔ w’a yoman sa tɛ lele ɔ fa wuli’n ti’n, ɔ fɛli i nguan’n ɔ kpɔli be ti. Zezi wlali be su nun kɛ: “An yo i kɛ nga ń yó i yɛ’n sa, maan amun wla kpɛn n su.” (Lik 22:19) Kɛ yo e Wla kpɛnlɛ aɲia’n, e wla fiman klolɛ mɔ Zoova nin Zezi be yili i nglo e ti kpɔlɛ nun’n, i su. E kwla tran Zezi i wie’n i Wla Kpɛnlɛ aɲia mɔ be yo i afuɛ nuan kwlaa’n i bo naan y’a kle kɛ e si e ti kpɔlɛ tɛ’n i su ye. *\n22 E ti kpɔlɛ like mɔ Zoova mannin e’n, ɔ ti like kun m’ɔ leman wunsu ɔ. (2 Korɛntfuɛ Mun 9:14, 15) Cɛlɛ like sɔ m’ɔ leman wunsu’n, be nga be wuli’n bɔbɔ be kwla ɲan su mmlusuɛ wie. Ndɛ tre nga ɔ́ bá lɛ’n ɔ́ wá yíyí i sɔ liɛ’n nun.\n^ ndɛ kpɔlɛ 21 Sɛ a kunndɛ kɛ á sí e Min’n i Aliɛ’n i su like wie ekun’n, nian Ndɛ’m be bo tulɛ lika’n i nun ndɛ E Min’n i Aliɛ’n i Cɛn dilɛ’n yi Ɲanmiɛn i ayɛ nun.\nZoova fali e ti kpɔlɛ tɛ’n fa deli sran mun sa tɛ’n ɔ nin wie’n be sa nun.—Efɛzfuɛ Mun 1:7.\nKɛ Zoova sunmɛnnin i Wa kunngba cɛ’n asiɛ’n su wa kɛ ɔ fɛ i wun yi e ti tɛ’n, i lɛ nun yɛ Zoova mannin e ti kpɔlɛ like’n niɔn.—1 Zan 4:9, 10.\nE ti kpɔlɛ tɛ’n ti’n Ɲanmiɛn yaci sa tɛ nga e yo’n cɛ e, kpɛkun e klun titiman e, yɛ é kwlá ɲán anannganman nguan.—1 Zan 1:8, 9.\nKɛ ɔ ko yo naan y’a kle kɛ e si e ti kpɔlɛ tɛ’n i su ye’n, ɔ fata kɛ e si Zoova naan e lafi e ti kpɔlɛ tɛ mɔ Zezi yili’n su, kpɛkun maan e tran e Min’n i Aliɛ i Cɛn dilɛ’n i bo.—Zan 3:16.


2 Thessaloniquefue 2:13\nAniaan mun, amun bo an ti é Min'n i swran kpa'n, amun ti o fata ke é la Nyanmien asé tititi. Afin ke o fin i bôbôle nun'n, o faa amun ke i Wawe'n man an katyi i lie ye an lafi nanwle'n su, nan an nyan amun ti.\nO man swran ng'o yi i wun sa te so'm bé yôle nun'n, oh yôh ke talié klaan bo bé fa di bé tyen'n sa, oh katyih i Min'n lie, oh yôh i wun sa yé, oh kwlah fa yô liké kwlaa ng'o ti kpa'n.\nSa nga bé yôli'n 26:18\nNh sunmonh o ke a tiké bé nyin, ke bé dyaô aôsin'n nun, bé bla wéiin nun, bé dyaô Satan sa nun, bé bla Nyanmien sin, nan o yatyi bé wun sa'n tye bé, ye liké nga bé nga bé lafi n su'n bo i ti ye bé katyi n lie'n bé nyen'n béh nyanh bé lie.\nSwran wunmuan bo amun nin i a katyi'n ti, ba wla amun klen, amun klen lie so'n, nanh swran ye o wlalio, sannge o fin Christ bobo, i bô klé ke amun nin sa te'n wa bu.\n I so'n ti, se amun nin Christ ye an tyennin'n, anh kunnde nyanmien su lo ninngé mun, Christ ti Nyanmien i fama su lo. Anh bu nglô lo ninngé'm bé akunndan, nanh an bu asie'n su wa lie'm bé akunndan, afin an wuli, o man ôle nga an wô le nde'n, an wô Nyanmien sa nun, afin wa fa amun nin Christ a fie i wun lo. Ke Christ bo amun nguan'n wô i sa nun'n o wa yi i wun nglô'n, oh yih amun nglô wié, ye nyrun ng'oh nyenh'n, amunh nyanh wié. I so'n ti, anh wla amun asie'n su wa nzuen'n bé asé, bla nin bian kunndele, sa tete yôle, bé kônvi b'o so nyannzuen sa mun'n, bé nyin b'o blô liké'm bé su'n, bé nyin b'o yi'a liké'n b'o nin amuen sole'n ti kun'n.\nAmun kusu, ke an tii dyasin fe'n b'o ti nanwle'n, b'o man amun kwla nyan amun ti'n, an lafii Christ su. Ke amun nin i amuan katyi swran wunmuan'n ti, Nyanmien fe i Wawe'n b'o ken i nde'n maan amun b'o klé ke an ti i lie mlonmlon.\no man ôle nga n wô ye'n nanh n ngunmin ye n wôo, min nin Christ ye é wôo, ye sulafile bo n lafi Nyanmien i Wa b'o klôli min b'o fe i wun mannin min ti'n, i ti ye n wô leo.\nAfin i b'o man swran'm bé wun sa'n wié'n, nin bé nga o man bé wun sa'n wiéli'n, o nin bé bé si ti kun. I so'n ti ye ke o sé ke bé ti i niaan'n, nyannzuen kunmen nion.\nSe o ti so'n, Christ kwla fe i mmôdya lie'n kusu yô liké b'o tra wun asô bôle'n fatifati! Ke o ti aôlia nun swran b'o ti anannganman'n ti'n, o fe i bobo bo fien kaan nu'en i wun'n maan Nyanmien. O man liké nga bé yô'a liké fi yé bo é yô bé man é klun titi yé'n, oh wiéh nan é kwla su Anannganman Nyanmien'n!\n Ke Jésus-Christ yôô Nyanmien klun sa, b'o fe i wun men kpe kunngba b'o su yô'e kun'n, é ti te ye o fe i wun yilio. Tyen kwlaa Nyanmien nyrun dyranfue'n kwlaa bé ô bé dyunman'n su, bé so Nyanmien i wafa kunngba'n titi, sannge i sole so'n kwla wiéman bé wun sa'n mlonmlon. Christ lie'n, kpale kunngba nga o solii'n, o kpe i kwlaa ti, o man bé kunnde'a ufle kun. I sin o kô traan Nyanmien i fama su. Sien'n o ti lo, o su minnde ke Nyanmien man o tie i kpofue'm bé su. Afin ke o soo Nyanmien kpale kunngba so'n, o man bé kwlaa nga o fe i wun yili bé ti te'n bé yôô swran kpa mlonmlonmlon.\n Kpa nga é si'm bé waan é yô bo i ti ye bé tu é fo'n, o ti lé nnyon kun lie, sannge nga Nyanmien fa tu yé'n é kpa yôle mlonmlon tio nan é katyi ke i sa. Nanwle, fo tule'n kwlaa, ke béh tuh yé'n, i klikli'n nun o yô é ya, o yô'a é fe, sannge bé nga bé fa su bo bé katyi'n, o man bé yô kpa, bé di aladyé. I so'n ti, anh kpenten amun sa bo ba kpo'n nin amun dya bo ba nyan amun wun'n bé nun. Anh kpe atin nga an sin nun'n kpa nan swran nga i dya ti'a kpa'n i dya'n wa fonndonman, sannge wa yô dyuédyué'n ti. Man amun nin swran'n kwlaa amun nuan se amun wun, man amun nzuen'n fa Nyanmien lie'n, afin se o ti'e i tio, swran fi su wu'an é Min'n.\nI so'n ti, ke o yô nan Jésus mmôdya'n ti swran'm bé wun sa'n wa wié'n, i kusu o wuun nyrennen klo'n tiwa le.\n1 Corinthefue 1:2\néh kleh fluwa nga ble amun bo an ti Nyanmien i asonunfue Corinthe lo b'o flee amun ke an katyi i lie mlonmlon'n, swran wunmuan bo amun nin Jésus-Christ amuan yô'n ti, o nin bé kwlaa nga bé bô Jésus-Christ b'o ti é kwlaa é Min'n i dunman'n.\n1 Corinthefue 6:11\nKe laa amun nun swran wié'm bé ti soo. Sannge sien'n, Nyanmien a wunnzin amun, wa fa amun a katyi i lie mlonmlon, wa bu amun swran kpa é Min Jésus-Christ dunman nun, nin i Wawe'n i fanngan nun.\nSwran ng'o ti Nyanmien wa'n, o ka'a sa te yôle'n su, afin Nyanmien nzuen'n wa ke i nun, ye o kwla yô'a sa te, afin o ti Nyanmien wa.\nÉ Si Nyanmien faa amun, afin o dun mmua bu i akunndan so, nan i Wawe'n ti, an katyi i lie, amun nyin yi Jésus-Christ, ye i mmôdya'n ti amun wun sa'n wiéh. Nyanmien man an nyan yé titi, ye man amun wun dyo amun fouun!\n1 Thessaloniquefue 4:3\nSa ng'o yô Nyanmien fe'n yele ke an katyi i lie mlonmlon ye nanh an kunnde bla nin bian.\n1 Thessaloniquefue 5:23\nMan Nyanmien b'o man swran di aladyé'n, o yô man an katyi i lie mlonmlon, man o nian amun wunmuan'n su, amun klun akunndan'n, nin amun wawe'n, nin amun wunnen'n, nan tyen nga é Min Jésus-Christ bah'n, ba kputu'a amun!\n2 Corinthefue 12:21\nSre kun min ke, ke n dyu amun wun lo ékun'n, nh wunh swran kpanngban bo bé yôô sa tete laa bo lélé nde bé nian katyi'a bé nzuen'n bé te yô ninngé tete, bé te kunnde bla nin bian, bé bô wlaka. Bé ti nh sunh nan min Nyanmien man min nyin a gua'a asé amun nyrun.\n Yô man bé katyi o lie mlonmlon nanwle'n ti, o nde'n ti nanwle. Ke a fa sunmaan min men'n nun'n, n kusu n fa sunmaan bé men'n nun so. Bé ti nh fah min wun man o mlonmlon nan bé kusu bé katyi o lie sakpa.\nAfin Nyanmien bobo ye o man i klun sa yôle'n yô amun fe, ye man an kwla yôo.\nÉ si kpa ke bé bôbôli é wafa nga é ti laa'n nin i waka'n su, o yô so nan é nzuen tete'n o wié, nan nanh man sa tete'n yô é nzuen kun.\nb'o sié min ke n di Christ-Jésus i dyunman bé nga bé ti'a Juif'n bé afien'n ti ye n kleli i soo. Ke mh bôh Nyanmien i dyasin fe'n, n yô i nyrun dyranfue nan nh fah bé nga bé ti'a Juif'n men, i Wawe'n man bé katyi i lie, o man i klun dyo bé wun.\n Nyanmien nin é Min Jésus bo an si bé'n ti, bé man an nyan yé titi, ye man amun wun dyo amun fouun! Ke é si swran ng'o flee é ke é nyan nyrun, ye é yô sa ng'o ti kpa ke i bobo sa'n ti'n, o man é liké kwlaa nga b'o man é kwla fa é wun mantan Nyanmien titi'n i fanngan nun. Ke o yôô so'n, o kan nde fe klé é ke o wa yô liké dan man é nan ke an kô nyan liké so'n, an yatyi liké nga bé nyin blô su b'o man men'n satyi'n, nan an katyi ke Nyanmien sa.\n Min ye n ti raisin'n (*f12*) i bô kpa nion, ye n Si ti i tafue. N sama kwlaa ng'o suman'n, o kpe, ye ng'o su'n, o kpekpe su nan o yô kpa ye o su tra laa lie'n. Nde nga n kan kléé amun'n ti, amuan yô kpa. Ke min nin amun ya yô swran wunmuan'n, man é tran so tititi. Waka sama'n i ngunmin kwla suman, san oh teh i bô'n su, i kunngba'n, amun kusu se amun nin min a yô'a kun'n, an su yô'a liké fi yé.\n ?O man é sé se? ?É ka sa tete yôle'n su nan Nyanmien i aklunyé'n i nyin fité dan? É su yô'e i so mlonmlon! ?Sa te'n, ke é wuli bo é nin i a bu'n, o yô se ye éh yôéh ékuon? ?An si'a ke é kwlaa nga bé yôô é baptême nan é nin Christ-Jésus é katyi swran wunmuan'n, ke o wuli'n é ô nun wié? I so'n ti, ke é nin Christ wuli é baptême yôle so'n nun bo bé siéé é nin i'n, o man ke é Si Nyanmien Kpli tyenniin'n, é kusu éh tyenh éh nantih adyale ufle su. Afin se é nin i katyi swran wunmuan é wié'n b'o ti ke i lie'n sa'n ti'n, i kunngba'n, é nin i éh katyih swran wunmuan é tyenle'n b'o ti ke i lie'n sa'n ti. É si kpa ke bé bôbôli é wafa nga é ti laa'n nin i waka'n su, o yô so nan é nzuen tete'n o wié, nan nanh man sa tete'n yô é nzuen kun. Afin ke swran'n kô wu'n i nde nu'an sa te yôle nun kun. Se é nin Christ ye é wuli'n, é lafi su kpa ke é nin i ye éh tranh kusuo. É si ke, ke Christ tyennin'n, o su wu'a kun, wié'n kwle'e kun. Afin ke o wuli'n, o nin sa te'n bé buli mlonmlon, ye ôle ng'o ô le sien'n, o ô Nyanmien dunman nun. I so'n ti, amun nin Christ-Jésus amun swran wunmuan bo amuan katyi'n ti, amun kusu anh bu amun wun ke an wuli, o man amun nin sa te'n amuan bu, ye an wô Nyanmien dunman nun. I so'n ti, amun bo an wu'n, nanh an fa sa te'n tyityi amun ti kun, ye nanh an yô sa tete nga amun kônvi so bé'n. Nanh an fa amun wunnen'n i bué kaan sa mon o yô sa te'n i dyunman liké, sannge amun bo an ti ke swran bo ba wu ba tyen sa'n, anh fa amun wun man Nyanmien, man amun wunmuan'n yô i dyunman liké b'o fa yô sa kpa. An su fa'a amun wun ma'an sa te yôle'n, afin Nyanmien dyra'an mmla'n su ye o sié amun kuon, sannge o yô amun yé titi. ?Se o ti so'n, éh yôéh se? ?Ke Nyanmien dyra'an mmla'n su ye o sié é, b'o yô é yé titi'n, i so'n ti, éh yôh sa te? É su yô'e i so mlonmlon? ?An si'a ke sa an fa amun wun man swran kun, bo an katyi i swran, bo amun nyin yii'n, wuun an ti i kanga? O man an kwla fa amun wun man sa te yôle bo i agualie yele wié'n, annze Nyanmien i nyin yile bo i agualie yele swran i swran kpa katyile'n. Nh yôh Nyanmien Kpli kwla ô, afin laa sa te'n ti amun nzuen, sannge sien'n amuan fa nde nanwle nga bé kléé amun'n su kpa. Nyanmien déli amun ti nzuen tete'n nun, sa kpa'n ye wa katyi amun nzueon. Klo swran bo amun ti bo amun awlen soman'n ti ye n fa swran akunndan ken i soo. Laa an fa amun wun maan sa tete yôle'n nin mmla tonle'n nan amunh yôh sa sukusuku mun, o man sien'n, anh fa amun wun man sa kpa yôle'n nan anh fah Nyanmien nzuen'n. Afin i nun'n bo sa te'n ti amun nzuen'n, amun nde nu'an sa kpa yôle'n nun. ?Sa nga an yôô bé laa bo sien'n bé yô amun nyannzuen'n, nzu liké ye an nyen i nuon? Sa so'm bé agualie'n yele wié. Sannge sien'n bo Nyanmien a dé amun ti nzuen tete'n nun bo amuan katyi i kanga'n, liké nga an nyen i nun'n yele Nyanmien nzuen bo an fa'n, bo i agualie yele anannganman nguan'n. Afin sa te'n i akatua'n yele wié, sannge liké nga Nyanmien fa tye yé'n yele anannganman nguan'n bo é nyen é Min Christ-Jésus bo é nin i ya katyi swran wunmuan'n ti'n.


2 Corinthefue 3:18\nÉ kwlaa nga Nyanmien a yi é nyrun tannin ng'o kata é nyrun'n, é wun wafa kwlaa nga é Min'n i dan'n ti'n ke niannun nun sa. É katyi ke i wafa nga é fa wuin'n sa tititi lélélé éh feh kpa. É Min'n i Wawe'n ye man é yô soo.\nI so'n ti, anh bu akunndan, anh nian amun wun su, man amun nyin tran liké nga tyen nga Jésus-Christ wa yi i wun nglô'n oh fah man amun'n su kpa.\nAnh bu nglô lo ninngé'm bé akunndan, nanh an bu asie'n su wa lie'm bé akunndan,\nI so'n ti, aniaan bo an ti Nyanmien lie b'o flee amun wié'n, anh bu Jésus bo Nyanmien sunmeen i ke o yô i nyrun dyranfue dan i su bo é lafi'n ti'n, i akunndan.\n I so'n ti, ke swran kpanngban kpa bo bé kan Nyanmien sulafile nde'n bé sin yia é kukukuku'n, man é kusu é gua liké kwlaa ng'o tanndan é nun'n bé asé, man é wla sa te'n kwlaa asé, afin o fi'an wa dyu'a wa nan wa tanndan é dya nun. Man é mian é nyin sin lika nga bé klé yé'n nun. Man é kpe é nyin nian Jésus, é Nyanmien sulafile'n fiin, i ye man é lafi i su lélé gue i ti nin i bôo. Ke o bu i klun b'o wa dyo'n i akunndan'n, o kplin su man bé kuin waka'n su, wa bu'e i nyin asé guale'n liké fi, nan wa kô tran Nyanmien bia'n i fama su.\n2 Corinthefue 10:4-5\n Afin liké nga é fa kun ale'n, bé fi'an swran, bé fin Nyanmien Kpli'n, o man bé kwla bu awa ngblingbli mun. É bu bé kwlaa nga bé akunndan'n ti te'n bé bué, ye liké kwlaa nga b'o man swran'm bé si'a Nyanmien'n é satyi bé, é yô man swran'n kwlaa, se bé akunndan'n ti se ti se ô bé yatyi bé akunndan so'n bé nyin yi Christ.\n Nanh ke, ke n ken ye'n, man nyen i kwlaa so nion, o nin bo n sé ke man yô swran kpa gue i ti nin i bôo, sannge m mian n nyin nan nh nyanh liké nga ke Christ-Jésus trali min'n, o siéé ke n nyen'n. Aniaan mun, m bu'a min wun ke man wié i ngba nyan, sannge sa kun nga n dyin su ke n yô'n, yele ke man n wla fi liké kwlaa ng'o ô n sin'n, nan n tyinndyin man n sa tô liké ng'o ô n nyrun lo'n. O man m mian min nyin dyu dyuwle nga bé siéli'n nun, nan nh nyanh liké nga Nyanmien fle é ke é nyen nyanmien su lo'n, swran wunmuan bo é nin Christ-Jésus ya yô'n ti.


Sa Nglo Yilɛ 14 | Online Bible | New World Translation\nSa Nglo Yilɛ 14:1-20\nBua ba’n nin sran 144.000 mun (1-5)\nAnzi nsan be kannin ndɛ wie mun (6-12)\nAnzi kun tu sin ɲanmiɛn su lɔ. Jasin fɛ kpa kun o i nuan (6, 7)\nBe kwlaa nga be nin Klisi be o nun mɔ be wu’n, be liɛ su ti ye (13)\nBe kpɛli asiɛ’n su ninnge mun kpɛ nɲɔn (14-20)\n14 I sin’n, ń nían-ɔn, Bua ba’n jin Siɔn Oka’n su. Ɔ nin sran akpiakpi ya akpiakpi ablanan-nin-nnan (144.000) mɔ i dunman’n nin i Si i dunman’n klɛ be ngban su’n, be o lɛ. 2 N tili like kun ngan ɲanmiɛn su lɔ. Ɔ tɛ kɛ nzue kpanngban yɛ ɔ su sonji sa. Ɔ tɛ kɛ ɲanmiɛn’n su kpla kekle kpa sa. Yɛ like nga n tili i ngan’n, ɔ tɛ kɛ jue tofuɛ mɔ be su to jue mɔ be bo jru’n sa. 3 Ɔ ti kɛ jue uflɛuflɛ kun yɛ be su to sa. Be to i famiɛn bia’n nin anzi nnan mun, ɔ nin kpɛnngbɛn’m be ɲrun. Yɛ sran fi kwlá suanman jue sɔ’n, saan sran akpiakpi ya akpiakpi ablanan-nin-nnan (144.000) mɔ be toli be asiɛ’n su’n. 4 Sran sɔ’m b’a kunndɛman bla b’a yoman be wun fiɛn. I kpa bɔbɔ’n, b’a kunndɛman bla le. Be yɛ lika kwlaa nga Bua ba’n kɔ’n, be su i su titi’n niɔn. Be toli sran sɔ mun klɔ sran’m be afiɛn naan be yo kɛ waka mma’m be nun klikli mɔ b’a fa man Ɲanmiɛn nin Bua ba’n sa. 5 B’a timan gblɛ ndɛ fi be nuan’n nun le. Fiɛn kaan sa nunman be wun. 6 N wunnin anzi kun ekun, ɔ tu sin ɲanmiɛn su lɔ. Jasin fɛ kpa kun m’ɔ ti anannganman’n wo i nuan. Ɔ́ bó jasin sɔ’n klé be kwlaa nga be tran asiɛ’n su’n nin be nga be o mɛnmɛn kwlaa nun’n, ɔ nin be nga be fin akpasuaakpasua kwlaa su’n nin be nga be kan aniɛn wafawafa kwlaa’n, ɔ nin sran wafawafa kwlaa. 7 Ɔ kpannin kekle kpa seli kɛ: “An sro Ɲanmiɛn, yɛ an yi i ayɛ. Afin blɛ ng’ɔ́ wá dí sran’m be jɔlɛ’n, w’a ju. I sɔ’n ti’n, an su i m’ɔ yili nglo’n nin asiɛ’n nin jenvie’n nin nzue ti mun’n.” 8 Anzi uflɛ kun ekun suli i su. Ɔ ti be nɲɔn su’n. Ɔ seli kɛ: “W’a tɔ! Babilɔnin klɔ dan’n w’a tɔ! Ɔ yoli maan mɛnmɛn’m be nunfuɛ’m be nɔnnin i nzan mɔ i ti’n, be konvi sɔli bla nin bian kunndɛlɛ sukusuku’n nin i wunsu ɲannzuɛn sa mun’n.”* 9 Anzi uflɛ kun ekun suli be su. Ɔ ti be nsan su’n. Ɔ kpannin kekle kpa seli kɛ: “Sran kwlaa ng’ɔ su nnɛn’n nin i wunsu’n, naan be fa nzɔliɛ be tɛ i ngban’n su’n annzɛ i sa’n su’n, 10 ɔ́ nɔ́n Ɲanmiɛn i nzan mɔ b’a faman like b’a sannganman nun mɔ be fa guali i ya klowa nun’n wie. Ɲanmiɛn i nzan sɔ’n yɛle i ya m’ɔ fa’n. Asa ekun’n, bé fá sin nin sufru bé klé i yalɛ Ɲanmiɛn i anzi mun nin Bua ba’n be ɲrun. 11 Ɲrɛnnɛn nga bé wá klé be’n, i wɛnsrɛn’n fú kɔ́ nglo tititi. Asa kusu’n, be kwlaa nga be su nnɛn’n nin i wunsu’n, ɔ nin be nga i dunman’n i nzɔliɛ o be wun’n, wia nun-o, kɔnguɛ-o, be loman wunmiɛn. 12 I lɛ nun’n, ɔ fata kɛ Ɲanmiɛn i sran mɔ be fɛ i mmla’m be su titi’n, mɔ be lafi Ɲanmiɛn su kpa kɛ Zezi sa’n, be jran kekle.” 13 N tili nɛn kun ɲanmiɛn su lɔ. Ɔ seli kɛ, “Klɛ ndɛ nga: Kɛ ɔ fɛ i andɛ’n, be kwlaa nga be nin e Min’n be o nun mɔ be wu’n, be liɛ su ti ye. Ɲanmiɛn wawɛ’n se kɛ junman nga be dili’n ti’n, maan be lo wunmiɛn. Afin be nin ninnge nga be yoli be’n yɛ bé kɔ́-ɔ.” 14 I sin’n, n wunnin ɲanmiɛn ufue kun. Sran ng’ɔ ti su’n, ɔ fa sran wa. Sika ɔkwlɛ famiɛn kle kun o i ti, kpɛkun wlɔsɔ kun m’ɔ la kpa’n wo i sa nun. 15 Anzi kun ekun fin Ɲanmiɛn i sua’n nun fiteli. Ɔ kpannin kekle kpa seli anzi ng’ɔ o ɲanmiɛn ufue’n su’n kɛ: “Fa ɔ wlɔsɔ’n naan kpɛkpɛ ninnge mun afin be kpɛlɛ blɛ’n w’a ju. Afin asiɛ’n su ninnge’m b’a blo.” 16 Kpɛkun anzi ng’ɔ o ɲanmiɛn ufue’n su’n fɛli i wlɔsɔ’n wlɛli i asiɛ’n su ninnge’m be nun naan w’a kpɛkpɛ be. 17 Anzi kun ekun fin Ɲanmiɛn i sua’n m’ɔ o ɲanmiɛn su lɔ’n nun fiteli. Wlɔsɔ m’ɔ la kpa’n wo i sa nun wie. 18 Anzi kun ekun fin tɛ yiwlɛ’n i wun lɔ. I yɛ ɔ nian sin’n su-ɔ. Ɔ kpannin kekle kpa seli sran nga wlɔsɔ m’ɔ la kpa’n wo i sa nun’n kɛ: “Fa ɔ wlɔsɔ’n wla viɲin mma sɔsɔwa nga be o asiɛ’n su’n be nun naan kpɛkpɛ be, afin b’a blo.” 19 Yɛ anzi’n fɛ i wlɔsɔ’n wlɛli i asiɛ’n su ninnge’m be nun-ɔn. Ɔ fa kpɛkpɛli viɲin mma nga be o asiɛ’n su’n, kpɛkun ɔ to be guɛli i Ɲanmiɛn i viɲin nzue cuɛnwlɛ dan’n nun. Ɲanmiɛn i viɲin nzue cuɛnwlɛ sɔ’n yɛle i ya mɔ w’a fa’n. 20 Be tiatiali viɲin mma’m be su klɔ’n i sin lɔ. Mmoja’n fin viɲin mma nzue cuɛnwlɛ’n nun fiteli. I sɔnlɛ m’ɔ sɔnnin dan’n ti’n, sɛ nnɛn kpanngɔ kun jran nun’n, ɔ ju blalɛ nga be fa wlɛ i nuan nun’n su. Mmoja’n dili klɔ’n lele fa juli kilo ya nɲɔn ablangwlan-nin-nsiɛn (296).*\n^ Glɛki nun’n, be se kɛ “stadi 1.600.” Stadi kun ti mɛtri 185.\nSa Nglo Yilɛ 14


?Mari ti Ɲanmiɛn i nin?\nKƐNNGƐN I ANIƐN NGA NUN Aamenin Aflikanin Aiti lɔ Kleɔlu liɛ'n Alabanin Aleman Amariki Angle Arabu Arabu (Liban) Ausa Azeri Bataka (Toba) Bikɔlu Bilgari Bisilama Blɔfuɛ Dangme Danois Ebre Efiki Fiji Féroïen Fɔn Fɛnlandi Ga Gali Glɛki Gunnun Hmong (White) Iban Igbo Ikrɛnin Iligainɔn Iloko Irlandi Irlandi bobo aniɛn'n Isibɛnba Isilandi Isoko Itali Itali bobo aniɛn'n Kanada Karen (S'gaw) Katalan Kecua (Kuzko) Kikamba Kikaonde Kikuyu Kiluba Kiniaruanda Kirgizi Kiribati Kirundi Kleɔlu Reiniɔn Klowati Kore aniɛn'n Kosa Kuaniama Kyangonde Kɔngo Lari Lega Lingala Lio Litianin Livale Luganda Malagasi Malayalamun Malti Malɛ Manbue-Lungu Masi Miama More Morisi Kleɔlu Mɔngoli Ndau Ndebele (Zɛnbabue) Ndɔnga Nepali Nzɛma Nɔɔvɛzi Nɛɛlandi Oromo Osɛti Pangasinan Pendjabi (Nastaliq) Peruvi bobo aniɛ'n Polɔɲin Portugais Pɔɔtigali Pɛɛsi Quichua (Chimborazo) Risi Risi bobo aniɛn'n Rumanin Samoan Sango Savakano Sebuano Seisɛli Kleɔlu Sepedi Sidama Sinala Sisewa (Malawi) Situnbuka Sitɔnga Sitɔnga (Malawi) Slovaki Slovenin Sona Suaili Suati Sunda Suɛdi Sɛɛbi (Rɔmun) Sɛɛbi (Siriliki) Tagalɔgu Tai Tamulu Tchèque Telugu Tetun Dili Tiglɛnya Tiriki Tisɔnga Tivu Tizɔtzili Tswana Tui Uarɛ-Uarɛ Urobo Urundu Valencian Viɛtinamun Vɛnda Wawle Yoruba Zapotec (de l’isthme) Zapɔn Zulu Zɔɔzi sinua (Sangai) sinua (Sisuanin) sinua Kantɔnɛ sinua Kantɔnɛ (Nga i kanlɛ timan kekle'n) sinua Mandarɛn (Lalafuɛ liɛ'n) sinua Mandarɛn (Nga i kanlɛ timan kekle'n) uudu Ɔngli Ɛndonezi Ɛsipaɲɔlu Ɛsitonin\nCɛcɛ. Biblu’n kleman kɛ Mari ti Ɲanmiɛn i nin. Asa kusu’n, ɔ seman kɛ maan Klisifuɛ’m be manman Mari annzɛ be su i. * ?Ngue ti-ɔ? Maan e fa e ɲin sie ndɛ nga’m be su:\nMari w’a seman le kɛ ɔ ti Ɲanmiɛn i nin. Biblu’n se kɛ Mari wuli ‘Ɲanmiɛn i Wa’n,’ w’a wuman Ɲanmiɛn.—Marki 1:1; Liki 1:32.\nZezi Klisi w’a seman le kɛ Mari ti Ɲanmiɛn i nin, naan i sɔ’n ti ɔ fata kɛ be mɛnmɛn i. Cɛn kun bla kun yili Mari i ayɛ. Ɔ seli kɛ Mari i liɛ su ti ye, afin ɔ wuli Zezi. Sanngɛ, Zezi seli kɛ i sɔ kanlɛ timan su. Ɔ seli kɛ: “Cɛcɛ! Se kɛ be nga be ti Ɲanmiɛn ndɛ’n mɔ be fa su’n, be liɛ su ti ye!”—Liki 11:27, 28.\nManmanlɛ dunman “Ɲanmiɛn i Nin” annzɛ “Teotokɔsu” (sran ng’ɔ wuli Ɲanmiɛn’n) be nunman Biblu’n nun.\nBiblu’n nun’n, nán Mari yɛ be flɛ i kɛ “ɲanmiɛn su lɔ famiɛn bla’n” niɔn, sanngɛ amuin bla kun yɛ be flɛ i sɔ-ɔ. Laa Izraɛlifuɛ nga be yacili Ɲanmiɛn sulɛ’n, yɛ be sɔli amuin bla sɔ’n niɔn. (Zeremi 44:15-19) Atrɛkpa’n, “ɲanmiɛn su lɔ famiɛn bla’n” yɛle Babilɔninfuɛ’m be amuin bla nga be flɛ i kɛ Istaa’n (Astarte).\nKlisifuɛ klikli’m b’a suman Mari. Yɛ kusu b’a mɛnmɛnmɛn i. Fluwa kun m’ɔ kan laa sa’m be ndɛ’n seli kɛ Klisifuɛ klikli’m b’a suman sran kɛ be fa su Ɲanmiɛn’n sa. Yɛ b’a manmanman Mari. Atrɛkpa’n, b’a kunndɛman kɛ sran’m be bu i kɛ ɔ fata kɛ be sɔ i.”—In Quest of the Jewish Mary.\nBiblu’n se kɛ, kɛ ɔ fɛ i laa lele’n Ɲanmiɛn o lɛ. (Jue Mun 90:1, 2; Ezai 40:28) Kɛ mɛn’n bó i bo’n nn Ɲanmiɛn o lɛ. Ɔ maan, ɔ leman nin. I kpa bɔbɔ’n, Ɲanmiɛn tran Mari i kun sɛ’n nun ɔ yoman ye. Afin Biblu’n kɛn i weiin kpa kɛ ɲanmiɛn su lɔ dan ng’ɔ o lɔ lɛ bɔbɔ’n, Ɲanmiɛn sɔnman lɔ.—1 Famiɛn Mun 8:27.\nMari ti Zezi i nin, ɔ timan “Ɲanmiɛn i Nin.”\nMari ti Zuifu. Ɔ ti Famiɛn Davidi i osu’n nunfuɛ. (Liki 3:23-31) Kɛ m’ɔ lafi Ɲanmiɛn su’n m’ɔ su i kpa’n ti’n, Ɲanmiɛn i klun jɔli i wun kpa. (Liki 1:28) Ɔ maan, Ɲanmiɛn fɛli i kɛ ɔ yo Zezi i nin. (Liki 1:31, 35) Kɛ Mari wuli Zezi’n, i sin’n, ɔ nin i wun Zozɛfu be wuli ba.—Marki 6:3.\nBiblu’n kle kɛ Mari yoli Zezi i sɔnnzɔnfuɛ. Sanngɛ, b’a kɛnmɛn i su ndɛ kpanngban Biblu’n nun.—Sa Nga Be Yoli’n 1:14.\n?Ngue ti yɛ sran wie’m be waan Mari ti Ɲanmiɛn i nin-ɔn?\nAfuɛ ya nnan i awieliɛ lɔ yɛ Mari i manmanlɛ’n boli i bo-ɔ. Blɛ sɔ’n nun’n, nn asɔnun Katoliki’n yɛ ɔ ti Rɔmun famiɛn diwlɛ’n i asɔnun’n niɔn. Ɔ maan, amuin sɔfuɛ’m be dan lika be wa tɔnnin be wun suɛn kɛ be ti Klisifuɛ. Blɛ kunngba sɔ’n nun’n, asɔnun’n nun’n, be kleli sran mun kɛ Ɲanmiɛn ti like nsan. Kusu nn Biblu’n kleman sɔ.\nKɛ mɔ be kleli sran’m be sɔ’n ti’n, asɔnun’n nunfuɛ kpanngban be seli kɛ sɛ Zezi ti Ɲanmiɛn, nn Mari ti Ɲanmiɛn i nin. Afuɛ 431 nun’n, asɔnun Katoliki’n i su kpɛnngbɛn’m be yiali Efɛzi lɔ. Be kwlakwla be nuan sɛli su kɛ, maan be flɛ Mari kɛ “Ɲanmiɛn i Nin.” Kɛ ɔ fɛ i blɛ sɔ’n nun’n, sran’m be manman Mari. Amuin sɔfuɛ nga be bali asɔnun’n nun’n, be yili Mari i waka sran nin i fafuɛ mun sieli be be amuin bla’m be osu. Amuin bla sɔ’m be nun wie yɛle Atemisi (Rɔmunfuɛ’m be flɛ i Diana), ɔ nin Izisi.\nAfuɛ 432 nun’n, Papu Sistisi III seli kɛ maan be kplan asɔnun sua kun Rɔmun lɔ “Ɲanmiɛn i Nin’n” i liɛ. Be kplannin asɔnun sua sɔ’n amuin sua kun i wun lɛ. Amuin sua sɔ’n ti amuin bla nga be flɛ i kɛ Lusina’n i liɛ. Laa’n, be waan i yɛ ɔ man bla’m be ba-ɔ. Fluwa klɛfuɛ kun seli kɛ, “kɛ ɔ fin blɛ mɔ be seli Rɔmun i famiɛn diwlɛ’n i nunfuɛ’m be kɛ be kaci klisifuɛ’n, mɔ be kplannin Mari i sua sɔ’n Rɔmun lɔ’n, sran’m be wa suli Mari kɛ laa be fa sɔ amuin bla dan sɔ’n sa.”—Mary—The Complete Resource.\n^ ndɛ kpɔlɛ 3 Asɔnun wie’m be nun’n, be se sran’m be kɛ Mari ti Ɲanmiɛn i nin. Wie liɛ’n, be flɛ i kɛ “ɲanmiɛn su lɔ famiɛn bla” annzɛ be fa Glɛki ndɛ mma Teotokɔsu be flɛ i. I bo’n yɛle kɛ “sran ng’ɔ wuli Ɲanmiɛn’n.”\nƝanmiɛn Biblu’n Kosan mɔ biblu’n tɛ be su’n\n?Wafa nga Mali tɛli anzi’n su’n ɔ kle kɛ i Ɲanmiɛn sulafilɛ’n ti sɛ? ?Nzuɛn klanman benin ekun yɛ ɔ yili be nglo ɔ?\nFa man sran Fa man sran ?Mari ti Ɲanmiɛn i nin?


Sran wie’m be wun ndɛ’n: Ɲanmiɛn yoli e ye dan | Duglasi Guɛsi\nZoova yía sa ng’ɔ buli i akunndan’n i nuan\nE ti kpɔlɛ tɛ’n ti “like kpa” kun m’ɔ fin e Si’n\nZoova yɛ ɔ dun i sufuɛ’m be ɲrun-ɔn\n?Wan yɛ ɔ ti Ɲanmiɛn i sufuɛ’m be su kpɛn andɛ-ɔ?\nLIFE STORY Ɲanmiɛn yoli e ye dan\nSasafuɛ Tranwlɛ'n (Like suanlɛ liɛ’n) | Fevrie 2017\nKƐNNGƐN I ANIƐN NGA NUN Anglais Aukan Batak (Karo) Batak (Simalungun) Batak (Toba) Biak Bichlamar Cakchiquel Cambodgien Chin (Hakha) Chokwe Chol Chopi Chuabo Créole de Maurice Créole des Seychelles Espagnol Français Garifuna Groenlandais Hmong (White) Iban Italien Javanese Karen (S'gaw) Kazakh Kikongo Kimbundu Kisi Krio Lao Lhukonzo Lifu Lomwe Makua Maltais Mam Mapudungun Mazateco (Huautla) Mixe Mizo Nahuatl (Central) Nahuatl (Guerrero) Nahuatl (Huasteca) Nahuatl (Nord de Puebla) Navajo Ndau Ngabere Ngangela Nias Niue Nyaneka Nyungwe Ourdou Ouïghour (Cyrillique) Portugais Quechua (Ancash) Quechua (Ayacucho) Quechua (Cuzco) Quichua (Chimborazo) Quichua (Imbabura) Romany (Macedonia) Cyrillic Romany (Macédoine) Romany (Southern Greece) Runyankore Rutooro Saramaccan Sena Sunda Tahitien Tlapanec Tojolabal Totonaque Tshwa Tzeltal Umbundu Uruund Wallis Wawle Wayuunaiki\nƝanmiɛn yoli e ye dan\nSRAN M’Ɔ KAN NDƐ’N DUGLASI GUƐSI\nBE FLƐ min si kɛ Atir. I gbanflɛn nun’n, ɔ kunndɛli kɛ ɔ́ yó asɔnun nga be flɛ i kɛ Metodisi’n be like klefuɛ kun. Afin, ɔ klo Ɲanmiɛn kpa. Sanngɛ, kɛ ɔ kanngannin fluwa nga Biblu’n nun like suanfuɛ’m be fa mɛnnin i nun’n, ɔ kunndɛli kɛ ɔ́ yó Zoova i sufuɛ wie. Afuɛ 1914 nun’n, be yoli i batɛmun. Kɛ ɔ́ yó sɔ’n, nn ɔ le afuɛ 17. Kɛ sran’m bé kún alɛ dan klikli’n, be seli i kɛ ɔ ko kun wie. Sanngɛ, w’a kplinman su. I sɔ’n ti, be wlɛli i bisua anglo 10 Kanada lɔ klɔ nga be flɛ i kɛ Ɔntario’n su lɔ. Kɛ be yacili i nun’n, ɔ dili junman nga andɛ be flɛ i kɛ atin bolɛ junman’n.\nAfuɛ 1926 nun’n, min si jali bla. Be flɛ i kɛ Azɛli Wilikinisɔnun. I nin’n sili Ɲanmiɛn ndɛ’n afuɛ 1908 nun. Min si nin min nin be wuli ba nnan. N ti ba’m be nɲɔn su. Be wuli min afuɛ 1931, Avrili i le 24 su. Min si bu Biblu’n i like cinnjin kpa. Yɛ ɔ kleli e kɛ e yo sɔ wie. Zoova sulɛ’n ti e cinnjin tra like kwlaa. E boli jasin fɛ’n awloawlo’m be nun titi.—Sa Nga Be Yoli’n 20:20.\nN NIANNIN MIN SI I AJALƐ’N SU\nAfuɛ 1939 nun’n, alɛ dan nɲɔn su’n boli i bo. Kɛ ɔ dili afuɛ kun’n, Kanada lɔ’n, awa seli Zoova i Lalofuɛ mun kɛ nán be bo jasin fɛ’n kun. Kpɛkun, be seli kɛ maan suklu ba’m be kwlaa be manman flanga’n, yɛ be to jue be manman be nvle’n suklu lɔ. Titi’n, kɛ suklu ba’m bé yó sɔ’n, suklu klefuɛ’m be man e nin min niaan bla mɔ be flɛ i kɛ Dorote’n e atin naan e fite gua su lɔ. Sanngɛ cɛn kun liɛ’n, min suklu klefuɛ’n seli min kɛ n ti srɛfuɛ. I waan ɔ́ kán sɔ naan sɛ ń ká lɛ o. Kɛ e fin suklu e fiteli’n, suklu ba kpanngban be tɔli min su, yɛ be yili min ase. Sa sɔ’n ti’n, n fuali kpa kɛ ‘min ɲin yí Nyanmiɛn trá sran mun.’—Sa Nga Be Yoli’n 5:29.\nKɛ bé yó min batɛmun afuɛ 1942, Zuie nun’n, nn n le afuɛ 11. Be yoli min batɛmun fie kun nun nzue guawlɛ kun nun. Kɛ be yaci suklu ba’m be nun’n, n fa blɛ kpanngban n bo jasin fɛ’n. N klo i sɔ yolɛ kpa. Andɛ’n be nga be di i sɔ junman’n, be flɛ be kɛ cɛn kunngun atin bofuɛ. Afuɛ wie nun’n, e nin aniaan nsan e ɔli Ɔntario i nglo lɔ lika’n nun. E boli jasin fɛ’n e kleli waka bufuɛ mun.\nAfuɛ 1949, Mɛ nun’n, n yoli titi atin bofuɛ. Kpɛkun be seli min kɛ n wɔ Betɛli ng’ɔ o Kanada’n naan n ko uka aniaan nga be kplan sua mun’n. I sin’n, n yoli Betɛlifuɛ. E nin be nga be yi e fluwa mun’n yɛ e dili junman-ɔn. N wla te kpɛn fluwa nɲa kun i yilɛ’n su. Fluwa nɲa sɔ’n kan wafa nga be kle Zoova i sufuɛ’m be yalɛ Kanada lɔ’n i ndɛ’n. E dili junman lemɔcuɛ kpanngban kpa naan y’a yi fluwa sɔ’n. Kɔnguɛ yɛ e dili i sɔ junman’n niɔn.\nI sin’n, e nin aniaan nga be nian jasin fɛ bolɛ junman’n su Betɛli lɔ’n, yɛ e dili junman-ɔn. Be seli min kɛ n usa atin bofuɛ nga be su kɔ jasin bolɛ Kebɛki lɔ’n be kosan. Blɛ sɔ’n nun’n, be kle aniaan’m be yalɛ lɔ dan. Atin bofuɛ sɔ’m be nun kun suan Mali Zazula. Ɔ fin Ɛdimɔntɔnun. I si nin i nin be kɔ asɔnun nga be flɛ i kɛ Ɔrtodɔkusu’n nun. Mali nin i ɲrun kpɛnngbɛn yasua’n b’a kplinman su kɛ bé yáci Biblu’n nun like suanlɛ. I sɔ’n ti, Mali i si nin i nin be fuannin be awlo’n nun. Afuɛ 1951, Zuɛn nun’n, be yoli Mali nin i niaan bian be batɛmun. Kɛ ɔ dili anglo nsiɛn’n, be yoli atin bofuɛ. Kɛ ń úsa Mali i kosan’n, n wunnin kɛ ɔ klo Zoova dan. N seli min wun kɛ bla m’ɔ fata kɛ n jɛ i’n yɛ ɔ o lɛ-ɔ. Kɛ anglo ngwlan sinnin’n, e jali. E jali afuɛ 1951 nun, Zanvie i le 30. Kɛ ɔ dili lemɔcuɛ kun’n, be yiali min kɛ n ko di akpasua sunianfuɛ’m be suklu’n. Kpɛkun, n yoli akpasua sunianfuɛ afuɛ nɲɔn Ɔntario lɔ.\nKɛ jasin fɛ bolɛ junman’n su yo dan mɛn wunmuan’n nun ti’n, anuannzɛ’n i sa miannin ngaliɛ difuɛ kpanngban wun. E nin Mali e seli e wun kɛ sɛ e kwla trannin Kanada lɔ’n, nán lika uflɛ yɛ e su kwlá tranman-ɔn. Afin, blɛ wie nun’n, ayrɛ’n o lɔ dan. Yɛ blɛ wie nun’n, wɛntɛnwɛntɛn’m be kle sran’m be yalɛ dan. Afuɛ 1956, Zuie nun’n, e dili ngaliɛ difuɛ’m be suklu’n wie. Yɛ Novanblu nun’n, e ɔli Brezili.\nE YOLI NGALIƐ DIFUƐ BREZILI LƆ\nKɛ e juli Brezili lɔ’n, e suannin Pɔrtigɛ. I klikli nun’n, be kleli e ndɛ nga e kwla kan naan e nin sran mun y’a koko yalɛ’n. I sin’n, e suannin ndɛ nga e kwla kan naan y’a fa e fluwa mun y’a man sran mun’n. Kpɛkun, e ɔli jasin fɛ’n i bolɛ. E toli talua kun. Ndɛ nga e kannin’n yoli i fɛ. E seli kɛ sɛ sran’m be sɔ e nun klanman’n, é kánngan Biblu’n nun ndɛ mma kun m’ɔ kan Ɲanmiɛn Sielɛ i ndɛ’n nun é klé i. I sɔ’n ti, n kanngannin Sa Nglo Yilɛ 21:3, 4 nun. Kpɛkun awunyɛyɛ m’ɔ kun min dan ti’n, min ɲrun bluli. Awunyɛyɛ’n nin a kunman min sɔ le. Awunyɛyɛ kleli min yalɛ lɔ titi.\nKlɔ nga be flɛ i kɛ Kanpɔsu’n, i su lɔ yɛ e bo jasin fɛ’n niɔn. Andɛ’n, aniaan’m b’a taka asɔnun 15 lɔ. Sanngɛ kɛ é jú lɔ’n, nn aniaan nga be o lɔ’n be juman asɔnun bo kun. Yɛ aniaan bla nnan mɔ be ti ngaliɛ difuɛ’n be uka be su. Be dunman’n yɛ: Ɛstɛli Tresi, Ramona boɛr, Luiza Svazi, yɛ Lorɛnin Bruks mɔ i wun’n suan Walɛnin’n. Awlo lɔ’n, min yɛ n kpu ninnge mun-ɔn. Yɛ min yɛ n ko kunndɛ yie nga be fa trɔ sin’n niɔn. Kisie cɛn kun kɔnguɛ’n, kɛ e wieli Sasafuɛ Tranwlɛ’n i nun like suan’n, Mali lali bia’n nun, kpɛkun, ɔ fali sunmun’n suɛnnin i ti. E o lɛ e su koko like nga e yoli i cɛn sɔ’n nun’n i su yalɛ. Kɛ Mali jasoli’n, wuo kun fin i sunmun’n i bo fiteli. E kpankpannin lele naan m’an kun i.\nKɛ e suannin Pɔrtigɛ’n afuɛ kun’n, e yoli ngaliɛ difuɛ. Klɔ nga e kɔ be su’n, kulan nunman lɔ. Bɛ su yɛ e la-ɔ. Kɛ é kɔ́ lika’n, e fu nnɛn kpanngɔ su. Wie liɛ’n, e fa kakaklolo. Cɛn kun’n, e fali alie e ɔli mmuammua kpa okaoka’m be nun lɔ naan é bó jasin é klé lɔfuɛ mun. E lueli sua kun lɔ. Betɛli’n blɛli e periodiki 800 naan e fa bo jasin’n. E ɔli alapɔsu lɔ kpɛ sunman naan y’a ko fa periodiki sɔ mun.\nAfuɛ 1962 nun’n, be yoli asɔnun kpɛnngbɛn nin asɔnunfuɛ’m be lika nianfuɛ’m be suklu’n Brezili lɔ klɔ wie’m be su. Be seli min kɛ n wɔ klɔ sɔ’m be su naan n ko kle aniaan’m be like. N yoli sɔ anglo nsiɛn. N wɔli Manaisi, nin Belɛmun, nin Fɔtaleza, nin Resife, nin Salvadɔr n ko kleli aniaan’m be like. Kɛ n wɔli Manaisi lɔ’n, n siesieli nvle kun aɲia’n naan be yo i jue tofuɛ’m be sua dan kun nun. Kɛ mɔ nzue’n tɔ dan’n ti’n, be ɲanman nzue yɛiin naan b’a nɔn. Yɛ be ɲanman lika kpa kun naan b’a tran nun b’a di aliɛ. N bo su kleli sonja’m be su kpɛnngbɛn’n kun. Ɔ fali ajalɛ naan e ɲan nzue kpa e nɔn. I sɔ’n ti, e ɲannin nzue lele yɛ aɲia’n wieli-ɔ. Asa ekun’n, ɔ seli sonja wie mun kɛ be kplan tannin sua dandan nɲɔn. E tɔnnin aliɛ kun bo, yɛ e dili like kunfuɛ’n i bo.\nKɛ n tu ajalɛ’n, Mali kɔ aata diwlɛ kun nun naan ɔ́ bó jasin fɛ’n klé sran mun. Aata difuɛ’m be fin Pɔrtigali. Be ba sika kunndɛlɛ. Biblu’n nun ndɛ’n timan be cinnjin. I sɔ’n ti, Mali i sa sin bubuli i. Ɔ seli i janvuɛ mun kɛ: “Lika nga i nun tranlɛ su yoman min fɛ mlɔnmlɔn’n yɛle Pɔrtigali.” I sin’n, anuannzɛ’n klɛli e fluwa kɛ e wɔ Pɔrtigali. Kɛ ɔ́ yó sɔ’n, nn awa wa tannin jasin fɛ bolɛ’n lɔ. W’a yoman Mali i fɛ kaan sa. Sanngɛ, e wɔli Pɔrtigali.\nJUNMAN NGA E DILI I PƆRTIGALI LƆ’N\nAfuɛ 1964, Utu nun’n, e wɔli Pɔrtigali lɔ klɔ dan nga be flɛ i kɛ Lizibɔnun’n su lɔ. Blɛ sɔ nun’n, Polisie’m be kle e niaan’m be yalɛ tɛtɛ. I sɔ’n ti, kɛ e juli lɔ’n, e seli e wun kɛ ɔ fataman kɛ e wun Zoova i Lalofuɛ nga be o lɔ’n, be wun ka. I klikli nun’n, e lueli sua ba kun. Kpɛkun kɛ e ɲannin nvle sɔ’n su lɔ fluwa mun’n, e ko lueli sua kun. Kɛ e dili anglo nnun’n, y’a sisiman e bo kun. E ko wunnin aniaan nga be o Betɛli lɔ’n be wun. Kpɛkun, e wɔli aɲia kun bo. I sɔ’n yoli e fɛ dan.\nAwa seli kɛ nán e yo e aɲia mun kun. I sɔ’n ti, y’a yoman aɲia mun Ɲanmiɛn Sulɛ sua’m be nun kun. Aniaan wie’m be awlo yɛ e yiali-ɔ. Polisie’m be kunndɛli aniaan sɔ’m be awlo’n i titi. Be trali aniaan ya kpanngban kpa naan be kle be awlo sɔ mun. Be yoli aniaan’m be kpokokpoko. Yɛ be jrannin aniaan’m be wun kɛ be bo aniaan nga be ti be su kpɛn’n be dunman. I sɔ’n ti, aniaan’m be fali ajalɛ naan Polisie’m b’a traman aniaan sɔ mun. Yɛle kɛ b’a faman aniaan’m be si dunman’n b’a flɛman be kun. Kɛ bé bó sran kun i dunman’n, dunman kɛ Zoze nin Pɔlu sa’n, yɛ be bo-ɔ.\nE suli Zoova afuɛ 60. Kɛ e bu junman nga e dili be’n be akunndan’n, ɔ yo e fɛ dan.\nLike ng’ɔ yoli e cinnjin’n yɛle kɛ maan aniaan’m be ɲan e fluwa mun titi. I liɛ’n, bé kwlá jrán kekle. I sɔ’n ti’n, ndɛ akpasua nga be o Sasafuɛ Tranwlɛ’n nun mɔ e fa suan like aɲia’m be bo’n, Mali klɛ be fluwa wafa wie’m be su mannzin’n nun. Kpɛkun, be yi fluwa sɔ mun kaka kpa be fa cɛcɛ aniaan mun.\nE ƆLI JƆLƐ DIFUƐ’M BE JA SU\nAfuɛ 1966, Zuɛn nun’n, be sanmannin aniaan 49 mɔ be o Feijo asɔnun’n nun’n, jɔlɛ difuɛ’m be ja su Lizibɔnun lɔ. Afin be yoli aɲia sran kun i awlo lɔ. Kɛ ɔ ko yo naan aniaan’m b’a wun wafa nga be kwla kpli be ti’n ti’n, e yoli kɛ be su di be jɔlɛ sa. Min yɛ n ti jɔlɛ difuɛ’n niɔn. Yɛ n usali be kosan naan be kpli be ti. Kɛ e wɔli jɔlɛ difuɛ’m be ja su’n, be buli e fɔ. I sɔ’n w’a boman e nuan kusu. Be wlali aniaan 49 sɔ’m be bisua. Be nun wie’m be dili anglo kun nin sin. Wie’m be liɛ’n trali ngalɛ’n. Yɛ wie’m be dili anglo nnun nin sin bɔbɔ. Sanngɛ, kɛ bé dí e jɔlɛ sɔ’n, e kplili jasin fɛ’n i ti kpa. I kpa bɔbɔ’n, afuka ng’ɔ kplili e ti’n, ɔ boli ndɛ nga Gamaliɛli kannin m’ɔ o Biblu’n nun’n su. (Sa Nga Be Yoli’n 5:33-39) I sin’n, zronali klɛfuɛ’m be klɛli sa sɔ m’ɔ juli’n i su ndɛ. Asa ekun’n, afuka ng’ɔ kplili e ti’n, ɔ boli Biblu’n nun like suanlɛ bo, yɛ ɔ trannin aɲia’m be bo. I sɔ’n yoli e fɛ dan.\nAfuɛ 1966, Desanblu nun’n, be sieli min Betɛli sunianfuɛ. Yɛ n fali blɛ kpanngban n dili junman naan jasin fɛ’n taka kpa. Like kwlaa nga e kwla yo naan Zoova i Lalofuɛ’m b’a ɲan alaje b’a su Ɲanmiɛn Pɔrtigali lɔ’n, e yoli. (Filipfuɛ Mun 1:7) Afuɛ 1974, Desanblu i le 18 nun’n, awa mannin e atin kɛ e su Ɲanmiɛn kɛ e fa klo’n sa. I fɛ m’ɔ yoli aniaan bian Natan Nɔr nin Flederiki Flanzi be ti’n, be jasoli anuannzɛ’n i bo bia’n su lɔ be wa niannin e osu. Kɛ be bali’n, e yoli aɲia dan kun Opɔrto lɔ. Yɛ e yoli kun ekun Lizibɔnun lɔ. Sran 46.870 be trannin aɲia sɔ’m be bo.\nZoova fanngan nun’n, nvle nga be o jenvie’n i afiɛn lɔ’n be nunfuɛ’m be tili jasin fɛ’n. Lɔ sran’m be kan Pɔrtigali. Nvle sɔ mun yɛ: Asɔru, Kapu-Vɛli, Madɛli, yɛ Sao Tome Prɛnsipu. Kɛ Zoova i Lalofuɛ’m be wa sɔnnin’n, e wunnin kɛ ɔ fata kɛ e kplan Betɛli dan kun. Kɛ e wieli i kplan mɔ é yí i nglo afuɛ 1988, Avrili i le 23 nun’n, aniaan bian Miltɔnun Ɛnsɛli ijɔli nzra nun. Aniaan 45.522 nga be trannin aɲia sɔ’n i bo’n, be nun 20 be yoli ngaliɛ difuɛ Pɔrtigali lɔ laa.\nANIAAN WIE’M BE KLELI E AJALƐ KPA\nAniaan wie mɔ be nin Ɲanmiɛn be nantili klanman’n, be kleli e nin Mali e like kpanngban. Be nun kun yɛle aniaan bian Teodɔru Jarazi. Kɛ e nin i e ɔli aniaan nga be di Betɛli kun i nun junman’n be osu nianlɛ’n, ɔ mannin afɔtuɛ cinnjin kun. Yɛle kɛ sa kekle kun o aniaan’m be su. Yɛ Betɛli i komite nunfuɛ’m be yoli like kwlaa nga be kwla yo naan b’a wun sa sɔ’n i trawlɛ’n. Sanngɛ, ɔ yoman ye. Ɔ maan be sa sin bubuli be. I sɔ’n ti, aniaan bian Jarazi wlali be fanngan. Ɔ seli be kɛ: “Siɛn’n, an yaci Ɲanmiɛn wawɛ’n nun maan ɔ di junman.” Asa ekun’n, kɛ afuɛ wie nun e nin Mali e wɔli Blukinin lɔ’n, ndɛ nga aniaan bian Franzi kannin’n, n wla su fiman su le. Be nga e nin be e wɔli’n, be usɛli i ngwlɛlɛ afɛ. Ɔ seli e kɛ: “Afɔtuɛ nga ń mán amun’n yɛle kɛ an ka Zoova i anuannzɛ’n nun titi. Ɲanmiɛn Sielɛ’n i jasin fɛ mɔ Zezi seli i sɔnnzɔnfuɛ mun kɛ be bo’n, anuannzɛ sɔ’n i nunfuɛ’m be kunngba yɛ be bo-ɔ.”\nI sɔ yɛ e nin Mali e yoli-ɔ. Ɔ maan, e dili aklunjuɛ kpa. Asa ekun’n, kɛ e wɔli Betɛli wie’m be nun’n, ninnge nga e yoli be’n e wla te kpɛn su. E wunnin Zoova i sufuɛ kpanngban. Wie’m be ti oke, yɛ wie’m be ti gbanflɛn annzɛ talua. E seli be kɛ be junman nga be di’n, ɔ jɔ Zoova klun. Yɛ e wlali be fanngan titi kɛ nán be yaci i sulɛ.\nE nin Mali e le afuɛ 80 gua su. Mali i wun tukpacɛ’n sɔnnin. (2 Korɛntfuɛ Mun 12:9) Sa kekle wie’m be tɔli e su. Sanngɛ, i sɔ’n yoli maan e lafili Ɲanmiɛn su kpa. Yɛ e fuali kpa kɛ e su kpɔciman Zoova le. Kɛ e bu afuɛ kpanngban nga y’a di i Zoova sulɛ nun’n i akunndan’n, e wun kɛ ɔ yoli e ye dan. *—An nian nzɔliɛ’n i su ndɛ’n.\n^ ndɛ kpɔlɛ 29 Duglasi Guɛsi wuli afuɛ 2015 nun, Ɔktɔblu i le 25. Kɛ ɔ́ yó sɔ’n, nn e su buabua e wun naan é yí fluwa nga.\nSASAFUƐ TRANWLƐ'N (LIKE SUANLƐ LIƐ’N) Fevrie 2017


Waka nda’n i finwlɛ’n—Like nga ti yɛ Klistfuɛ kpa’m be faman waka nda’n | Biblu’n Kle\nSRAN ko ju akpinngbin kpanngban be koto waka nda’n i bo, kpɛkun ɔ ti be ɲrun like cinnjin kpa. Fluwa kun se kɛ waka nda’n ti “Klistfuɛ’m be nzɔliɛ’n i cinnjin kpafuɛ’n.” (The Encyclopædia Britannica) Sanngɛ, Klistfuɛ kpa’m be faman waka nda be suman Ɲanmiɛn. ?Ngue ti ɔ?\nLike cinnjin kpa nga ti yɛ be yomɛn i sɔ’n, yɛle kɛ Zezi Klist w’a wuman waka nda su. Glɛki aniɛn’n nun ndɛ mma nga sran’m be kaci i kɛ “waka nda’n” yɛle stauros. Ndɛ mma sɔ’n i bo’n yɛle “waka flolo annzɛ waka piembie.” Fluwa kun nun be seli kɛ: “Ndɛ mma [Stauros] ɔ kanman waka nɲɔn mɔ be fa kun ja kun su’n i ndɛ le mlɔnmlɔn. Glɛki aniɛn nga be fa klɛli [Aenguɛ Uflɛ’n], i nun ndɛ fi kwlá faman e akunndan’n kɔman waka nda mɔ be fa kun ja kun su’n, i su.”—The Companion Bible.\nBiblu’n nun ndɛ mma kpanngban nun’n, Biblu’n klɛfuɛ’m be fali ndɛ mma uflɛ yɛ be fa kannin like nga be fa kunnin Zezi’n, i ndɛ ɔ. Ndɛ mma sɔ’n yɛle Glɛki aniɛn’n nun ndɛ mma xylon. (Sa Nga Be Yoli’n 5:30; 10:39; 13:29; 1 Piɛr 2:24) Ndɛ mma sɔ’n i bo’n yɛle waka annzɛ “yie, annzɛ janvlɛ, annzɛ kuatrɛn.”\nFluwa kun nun’n, kɛ Hermann Fulda ɔ́ klé like nga ti yɛ waka flolo ngbɛn sa su yɛ be kun sran mun’n, ɔ seli kɛ: “Nzra nun lika nga be kun sran mun lɛ’n, bo nun waka nunman lɔ. Ɔ maan, be fu kunman be kplan waka flolo. Kɛ bé bóbó kodiawiefuɛ kun waka sɔ’n su’n, be mɛn i sa’m be su yɛ be bobo be nun kpɛngbɛ ɔ. Kpɛkun, wie liɛ’n, be bobo be ja’m be nun annzɛ be minnda be.”—Das Kreuz und die Kreuzigung.\nSanngɛ, ndɛ nga ɔ o Ɲanmiɛn Ndɛ’n nun’n, yɛ e kwla lafi su kpa tra like kwlaa ɔ. Akoto Pɔlu seli kɛ: ‘Sran kwlaa nga be bo i kɔmin’n [“waka kun su’n,” Bible en français courant], nn Ɲanmiɛn boli i sannzan ti ɔ.’ (Galasifuɛ Mun 3:13) Ndɛ kunngba ng’ɔ o Mmla’n 21:22, 23 (Bible en français courant) nun m’ɔ kan waka ndɛ weiin’n, yɛ Pɔlu kannin ɔn. W’a kanman waka nda ndɛ. Kɛ mɔ like nga be fa bo sran kun kɔmin’n, ɔ kle kɛ Ɲanmiɛn boli sran sɔ’n i sannzan’n ti’n, ɔ fataman kɛ Klistfuɛ’m be fa Klist mɔ be boboli i waka’n su’n i foto be sie i be sua’n nun.\nKɛ Klist wuli’n, i afuɛ 300 klikli nga be sinnin’n nun’n, like fi kleman kɛ Klistfuɛ’m be fali waka nda be suli Ɲanmiɛn. Sanngɛ, kɛ afuɛ ya nsan tra su nun’n, Famiɛn Kɔnstantɛn kacili asɔnun tɛtɛ’m be nunfuɛ, kpɛkun ɔ fali waka nda’n kacili asɔnun sɔ’m be nzɔliɛ. Sɛ bɔɔ like nga ɔ suli Kɔnstantɛn bo m’ɔ yoli i sɔ liɛ’n ɔ ti sɛ o, sanngɛ like fi nunman waka nda’n nin Zezi Klist be afiɛn. Waka nda’n fin be nga be suman Zoova’n. Fluwa kun se kɛ: “Waka nda’n ti be nga be o lɛ kwlaa naan Klist w’a ba’n, ɔ nin be nga be timan Klistfuɛ’n, be nzuɛn. Fluwa sifuɛ kpanngban be waan waka nda’n ti amuɛn sɔfuɛ mun nin be nga be suman Ɲanmiɛn’n be like.”—New Catholic Encyclopedia.\n?Ɔ maan, ngue ti yɛ nzɔliɛ sɔ m’ɔ fin be nga be suman Zoova’n, ɔ ɲannin ɲrun dan sɔ ɔ? Atrɛkpa’n, be yoli sɔ naan be nga be suman Zoova’n, b’a kwla fa be wun b’a wlɛ i be nga be tɔn be wun suɛn kɛ be ti Klistfuɛ’m be nun. Sanngɛ, fafuɛ kwlaa m’ɔ fin be nga be suman Zoova’n, Biblu’n bu like sɔ’n i manmanlɛ’n i fɔ weiin. (2 Korɛntfuɛ Mun 6:14-18) Kusu’n, Ɲanmiɛn Ndɛ’n tannin amuɛn sɔlɛ wafa kwlaa. (Ezipt Lɔ Tulɛ 20:4, 5; 1 Korɛntfuɛ Mun 10:14) I sɔ ti’n, e wun like nga ti yɛ Klistfuɛ kpa’m be faman waka nda be suman Ɲanmiɛn mlɔnmlɔn’n, i wlɛ. *\n^ ndɛ kpɔlɛ 5 Sɛ ɔ waan á wún waka nda’n i su ndɛ kpanngban ekun’n, nian fluwa Comment raisonner à partir des Écritures mɔ Zoova i Lalofuɛ’m be yili’n, i bue 77-81 nun.